**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 26 Νοεμβρίου 2019, ημέρα Τρίτη και ώρα 15.20΄, στην Αίθουσα Γερουσίας τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης: «Συνέχιση της εξέτασης του σχεδίου νόμου του Υπουργείου Οικονομικών «Κύρωση του Κρατικού Προϋπολογισμού οικονομικού έτους 2020»», 2η συνεδρίαση.

Στη συνεδρίαση παρέστησαν ο Υφυπουργός Οικονομικών, κ. Θεόδωρος Σκυλακάκης, ο Συντονιστής του Γραφείου Προϋπολογισμού του Κράτους στη Βουλή, ο κ. Φραγκίσκος Κουτεντάκης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ: Αμανατίδης Γεώργιος, Αμυράς Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Βούλτεψη Σοφία, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καλογιάννης Στάυρος, Καραγκούνης Κωνσταντίνος, Καρασμάνης Γεώργιος, Κατσαφάδος Κωνσταντίνος, Κοντογεώργος Κωνσταντίνος, Λιβανός Σπυρίδων – Παναγιώτης (Σπήλιος), Μπουκώρος Χρήστος, Παπαδημητρίου Χαράλαμπος (Μπάμπης), Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Στύλιος Γεώργιος, Τραγάκης Ιωάννης, Τσαβδαρίδης Λάζαρος, Αλεξιάδης Τρύφων, Γκιόλας Ιωάννης, Ελευθεριάδου Σουλτάνα, Μαμουλάκης Χαράλαμπος (Χάρης), Μωραΐτης Αθανάσιος (Θάνος), Παπαδόπουλος Αθανάσιος, Παπανάτσιου Αικατερίνη, Παπαχριστόπουλος Αθανάσιος (Θανάσης), Συρμαλένιος Νικόλαος, Τζάκρη Θεοδώρα, Τσακαλώτος Ευκλείδης, Χαρίτσης Αλέξανδρος (Αλέξης), Χατζηγιαννάκης Μιλτιάδης, Κατρίνης Μιχαήλ, Λοβέρδος Ανδρέας, Σκανδαλίδης Κωνσταντίνος, Καραθανασόπουλος Νικόλαος, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Λογιάδης Γεώργιος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, συνεχίζεται η εξέταση του σχεδίου νόμου του Υπουργείου Οικονομικών «Κύρωση του Κρατικού Προϋπολογισμού οικονομικού έτους 2020». Είμαστε στην δεύτερη συνεδρίαση.

Το λόγο έχει ο Ειδικός Εισηγητής της Ν.Δ. κ. Κωνσταντίνος Κατσαφάδος.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Ειδικός Εισηγητής της Νέας Δημοκρατίας):** Ευχαριστώ κύριε Πρόεδρε.

Κύριε Υπουργέ, κυρίες και κύριοι συνάδελφοι, ο Προϋπολογισμός του 2020 αποτυπώνει το νέο μείγμα δημοσιονομικής αλλά και αναπτυξιακής πολιτικής.

Αφήνουμε πίσω μας τον παραλογισμό της υπερφορολόγησης, της υπέρβασης κατά πολύ του ορίου των πρωτογενών πλεονασμάτων, που στερούν πόρους από την πραγματική οικονομία αφού η συγκεκριμένη υπέρβαση προέρχεται όχι από τα αποτελέσματα μιας αναπτυξιακής διαδικασίας, αλλά από την επιβολή φόρων. Αυτή ήταν η συνήθης πρακτική της Κυβέρνησης του κ. Τσίπρα, αλλά και του Υπουργού Οικονομικών εκείνης της Κυβέρνησης, του κ. Τσακαλώτου, που παραδέχθηκε ότι το μεγαλύτερο μέρος της υπέρβασης των πρωτογενών πλεονασμάτων προήλθε από τη φορολόγηση της μεσαίας τάξης.

Μάλιστα ο κ. Τσακαλώτος, το Δεκέμβριο του 2018, σε ομιλία του στο 20ό επενδυτικό φόρουμ για την Ελλάδα της Capital Link, στη Νέα Υόρκη, είπε ότι δεν αποτελεί σπουδαία στρατηγική να έχεις υπερπλεόνασμα κάθε χρόνο αφού έχει αρνητικές επιπτώσεις στην οικονομία. Μία ακόμα απόδειξη ότι τα λόγια και οι πράξεις δεν έχουν συναντηθεί ποτέ στο συγκεκριμένο πολιτικό χώρο. Πράττουν τα ακριβώς αντίθετα από αυτά που λένε. Για αυτό και οι πολίτες τους αποδοκίμασαν.

Είναι εμφανής η αμηχανία και η σύγχυση που κυριαρχούν στις τάξεις της αξιωματικής Αντιπολίτευσης, διαπιστώνοντας ότι η Κυβέρνηση της Νέας Δημοκρατίας και του Κυριάκου Μητσοτάκη ακολουθεί μια πολιτική που όχι μόνο παράγει αποτελέσματα, αλλά έχει και την αποδοχή της μεγάλης πλειοψηφίας των πολιτών. Και ο Προϋπολογισμός του 2020 σηματοδοτεί αυτό το νέο μείγμα δημοσιονομικής πολιτικής.

Στον τομέα των δαπανών του Προϋπολογισμού, στον οποίο έχω την τιμή να είμαι ο Ειδικός Εισηγητής της Νέας Δημοκρατίας, υπάρχει αύξηση δαπανών, με τις συνολικές δαπάνες του Κρατικού Προϋπολογισμού να ανέρχονται σε 57,163 δισεκατομμύρια ευρώ, και να είναι αυξημένες κατά 772 εκατομμύρια ευρώ σε σχέση με την αντίστοιχη εκτίμηση για το 2019.

Για πρώτη φορά υλοποιείται ένα ολοκληρωμένο πλαίσιο επισκόπησης και διαρκούς αξιολόγησης δαπανών και πολιτικών που συνδέονται με αυτές τις δαπάνες. Ουσιαστικά για πρώτη φορά υπάρχει συνολική, αλλά και λεπτομερής αξιολόγηση των δημοσίων δαπανών σε όλους τους τομείς και τα επίπεδα διακυβέρνησης, από τα υπουργεία έως και τους εποπτευόμενους φορείς. Αυτό δεν θα γίνει στο άδηλο μέλλον, εφαρμόζεται ήδη από τον περασμένο Αύγουστο, από τις πρώτες ημέρες της διακυβέρνησης της Χώρας από τη νέα Κυβέρνηση του Κυριάκου Μητσοτάκη.

Η επισκόπηση και αξιολόγηση δαπανών παρήγαγε ήδη αποτελέσματα μέσα στο 2019 αφού έγιναν εξοικονομήσεις δαπανών ύψους 80 εκατομμυρίων ευρώ, αλλά και εντοπίστηκαν έσοδα 134 εκατομμυρίων ευρώ, δημιουργώντας έτσι αθροιστικά ένα θετικό δημοσιονομικό αποτέλεσμα 214 εκατομμυρίων ευρώ, το οποίο αποτελεί μια πρώτη ύλη για τη μείωση των φόρων μέσα στο 2020, κάτι που θα εκφραστεί με το νέο φορολογικό νομοσχέδιο.

Είναι πολύ σημαντικό ότι η Κυβέρνηση δεν περιορίζει την επισκόπηση δαπανών στο θεωρητικό πεδίο, αλλά προχωρά και στο επίπεδο της πρακτικής εφαρμογής. Θα υπάρχει μηχανισμός παρακολούθησης δαπανών και πολιτικών, που θα συνδέεται με δείκτες επίδοσης και χρονοδιαγράμματα υλοποίησης των δράσεων.

Βασικός στόχος όχι μόνο ο εξορθολογισμός των δαπανών, αλλά και η δημιουργία δημοσιονομικού χώρου που θα αξιοποιηθεί σε πολιτικές και μέτρα μείωσης των φορολογικών επιβαρύνσεων. Και ήδη υπάρχουν και συγκεκριμένες δράσεις, που προέκυψαν από την επισκόπηση δαπανών που ξεκίνησε τον Αύγουστο και περιλαμβάνουν :

Πρώτον, τον εξορθολογισμό του κόστους διαχείρισης και συντήρησης του στόλου κρατικών οχημάτων.

Δεύτερον, την βέλτιστη χρήση των ενεργειακών πόρων μέσα από πρακτικές ελέγχου της κατανάλωσης.

Τρίτον, εφαρμογή σχεδίου άμεσης δράσης για την αξιοποίηση του κτιριακού αποθέματος του δημοσίου. Όλοι μας στις εκλογικές μας περιφέρειες, έχουμε ακίνητα τα οποία ρημάζουν και δεν αξιοποιούνται. Δεν αξιοποιούνται για να μπορέσουν να βοηθήσουν, αν θέλετε, την οικονομία και να μπορέσουμε έτσι να απαλλαγούμε από τους επιπρόσθετους φόρους.

Τέταρτον, βέλτιστες πρακτικές είσπραξης δημοτικών εσόδων, μια δράση που θα υλοποιηθεί στο πρακτικό και θεσμικό της σκέλος από το Υπουργείο Εσωτερικών.

Πέμπτο, υπηρεσίες συντήρησης ιατρικού εξοπλισμού για την εξοικονόμηση πόρων.

Έκτο, μείωση του κόστους προμήθειας ιατρικού οξυγόνου. Μια δράση που θα υλοποιηθεί από το Υπουργείο Υγείας.

Έβδομο, αποτελεσματική αντιμετώπιση του προβλήματος της εισιτηριοδιαφυγής που δημιουργεί ελλείμματα στις αστικές συγκοινωνίες.

Το Κράτος αλλά κατ΄ επέκταση ο πολίτης πρέπει να γνωρίζει τα αποτελέσματα των πολιτικών και των δράσεων που χρηματοδοτούνται από τον Κρατικό Προϋπολογισμό. Θα υπάρχουν πλέον στοχοθεσία και δείκτες αξιολόγησης, κάτι που παραπέμπει σε ένα νέο μοντέλο δημοσιονομικής διαχείρισης.

Σε ό,τι αφορά στις βασικές κατηγορίες των δαπανών του Προϋπολογισμού, υπάρχουν τα ακόλουθα στοιχεία:

-Ο εξορθολογισμός δαπανών και υπηρεσιών του δημοσίου αποδίδει ήδη καρπούς. Καταγράφεται μείωση των δαπανών που προβλέπονται για τη συγκεκριμένη κατηγορία κατά 486 εκατομμύρια ευρώ σε σχέση με το 2019.

Υπήρξε μια πρακτική εξορθολογισμού για να αντιμετωπιστεί το πρόβλημα της συστηματικά παρατηρούμενης υποεκτέλεσης των δαπανών αυτής της κατηγορίας. Αυτό βέβαια, δεν σημαίνει ότι αν απαιτηθούν έκτακτες λειτουργικές δαπάνες δεν θα μπορούν να υλοποιηθούν, αφού σε πρόσφατο νομοσχέδιο η Κυβέρνηση θεσμοθέτησε το Ειδικό Αποθεματικό.

Μέσα από το Ειδικό Αποθεματικό μπορούμε να κάνουμε καλύτερη και κυρίως χρηστή διαχείριση δαπανών, που έχουν το στοιχείο της αβεβαιότητας για το εύρος και το χρόνο υλοποίησής τους.

-Οι κοινωνικές παροχές μπορεί να εμφανίζονται μειωμένες κατά 126 εκατομμύρια ευρώ, αλλά αυτό οφείλεται σε ένα κυρίως γεγονός: ότι δόθηκε αυξημένο επίδομα θέρμανσης, το οποίο μάλιστα θα καταβληθεί μέσα στο 2019.

Δεν χρειάζεται βεβαίως να υπενθυμίσω ότι για πρώτη φορά το επίδομα θέρμανσης θα δοθεί στους δικαιούχους μέχρι τις 31-12-2019, γιατί άλλες χρονιές οι δικαιούχοι το λάμβαναν την επόμενη χρονιά, με σημαντική καθυστέρηση. Πέρα βέβαια από το γεγονός ότι φέτος διευρύνθηκε ο αριθμός των δικαιούχων.

-Στον τομέα των δαπανών για τις μεταβιβάσεις σε φορείς εντός και εκτός Γενικής Κυβέρνησης, καταγράφεται μείωση της τάξης των 113 εκατομμυρίων ευρώ και οι συνολικές δαπάνες διαμορφώνονται στα 27.844 εκατομμύρια ευρώ. Αυτό οφείλεται στη νέα αξιολόγηση των πραγματικών δαπανών του ΟΠΕΚΑ και της επιχορήγησης προς τον ΕΦΚΑ, αλλά και της κατάργησης του ΕΚΑΣ που έχει την υπογραφή της Κυβέρνησης Τσίπρα.

Απέναντι σε αυτή την εξέλιξη η Νέα Δημοκρατία προχώρησε στη συνταγματική κατοχύρωση του ελάχιστου εγγυημένου εισοδήματος, ενός αποτελεσματικού δικτύου προστασίας αυτών που έχουν ανάγκη.

Στα επόμενα χρόνια, ο Προϋπολογισμός για το Ελάχιστο Εγγυημένο Εισόδημα, θα αυξηθεί στο 1 δισεκατομμύριο ευρώ ετησίως και θα αποτελεί ένα δίχτυ στήριξης και προστασίας για 800.000 πολίτες.

Παράλληλα αυξάνονται οι μεταβιβάσεις προς τους Οργανισμούς Τοπικής Αυτοδιοίκησης που είχαν υποστεί σημαντική περικοπή πόρων την περίοδο της κρίσης.

-Οι δαπάνες που αφορούν την κατηγορία των παροχών προς τους εργαζόμενους ανέρχονται στα 13.390 εκατομμύρια ευρώ και είναι αυξημένες κατά 389 εκατομμύρια ευρώ σε σχέση με το 2019. Αυτό οφείλεται στην αύξηση των τακτικών αποδοχών κατά 129 εκατομμύρια ευρώ, που προκύπτει από τις μισθολογικές ωριμάνσεις, αλλά και στην αύξηση των εργοδοτικών εισφορών υπέρ ΕΦΚΑ, ΕΟΠΥΥ και λοιπών ασφαλιστικών φορέων κατά 325 εκατομμύρια ευρώ, η οποία προκύπτει από την αύξηση του ποσοστού των εργοδοτικών εισφορών του ΕΦΚΑ από 10% για το 2019 σε 13,33% το 2020.

-Στην κατηγορία των επιδοτήσεων εμφανίζεται μείωση κατά 136 εκατομμύρια ευρώ, αλλά αυτό συμβαίνει γιατί η κάλυψη των δαπανών για τις άγονες γραμμές έγινε μέσα από το Πρόγραμμα Δημοσίων Επενδύσεων.

-Στην κατηγορία των πιστώσεων που πρόκειται να κατανεμηθούν, περιλαμβάνονται οι δαπάνες που θα διατεθούν για την υλοποίηση του Προγράμματος Δημοσίων Επενδύσεων και θα ανέρχονται στο ποσό των 6.750 εκατομμυρίων ευρώ. Ειδικά για το Πρόγραμμα Δημοσίων Επενδύσεων θα πρέπει να επισημανθεί ότι γίνεται μεταφορά 250 εκατομμυρίων ευρώ από το εθνικό σκέλος στο συγχρηματοδοτούμενο, το οποίο έχει υψηλότερο συντελεστή και μπορεί να πολλαπλασιάσει τα αναπτυξιακά οφέλη. Πέρα βέβαια από το γεγονός ότι δημιουργείται ένα δημοσιονομικό όφελος της τάξης των 170 εκατομμυρίων ευρώ.

Ουσιαστικά το Πρόγραμμα Δημοσίων Επενδύσεων για το 2020 περιλαμβάνει έργα και δράσεις για τις υποδομές, την Υγεία και την Εκπαίδευση, τις Μεταφορές και τις Επικοινωνίες, την Ενέργεια και το Περιβάλλον αλλά και τον εκσυγχρονισμό της δημόσιας διοίκησης και του επιπέδου εξυπηρέτησης των πολιτών.

Υπάρχει και μια δεύτερη κατηγορία πιστώσεων υπό κατανομή που περιλαμβάνει τις δαπάνες για τους ΟΚΑ, δηλαδή για τα Ασφαλιστικά Ταμεία, τους Οργανισμούς Απασχόλησης και τους Οργανισμούς Παροχής Υπηρεσιών Υγείας. Σε αυτή τη δεύτερη κατηγορία εντάσσονται και οι πιστώσεις για τις προγραμματισμένες νέες προσλήψεις σε φορείς της κεντρικής διοίκησης, καθώς και οι πιστώσεις για την αντιμετώπιση του μεταναστευτικού. Σε αυτή τη δεύτερη κατηγορία πιστώσεων οι δαπάνες υπολογίζονται σε 8.245 εκατομμύρια ευρώ.

Σε ότι αφορά τις δαπάνες σε κάποια βασικά υπουργεία που αφορούν τομείς όπως η Άμυνα, η Υγεία, η Παιδεία και η Κοινωνική Ασφάλιση:

Υπάρχει μια νέα αποτύπωση στις δαπάνες για το Υπουργείο Άμυνας που δεν την καθιστά συγκρίσιμη με τις δαπάνες του 2019. Συγκεκριμένα οι δαπάνες του Προϋπολογισμού του Υπουργείου για το 2020 ανέρχονται σε 3.383 εκατομμύρια ευρώ, αλλά σε αυτές τις δαπάνες δεν έχουν ενσωματωθεί επιπλέον ποσά για δαπάνες που έχουν έκτακτο χαρακτήρα ή υλοποιούνται κατά τη διάρκεια εκτέλεσης του Προϋπολογισμού, όπως έγινε το 2019.

Για παράδειγμα, για την αποτύπωση σε δημοσιονομική βάση λαμβάνονται υπόψη οι φυσικές παραλαβές εξοπλιστικών προγραμμάτων και όχι οι πληρωμές. Και οι φυσικές παραλαβές των εξοπλιστικών προγραμμάτων για το 2019 εκτιμώνται σε 258 εκατομμύρια ευρώ, ενώ για το 2020 σε 421 εκατομμύρια ευρώ.

Συνεπώς, όσοι θέλουν να κάνουν μια αξιόπιστη σύγκριση των δαπανών για την Άμυνα, σε σχέση με το 2019, θα πρέπει να αφαιρέσουν οι εκτιμώμενες δαπάνες του 2019 ύψους 3.378 εκατομμυρίων ευρώ έναντι 3.383 εκατομμυρίων ευρώ των προβλεπόμενων δαπανών του 2020 και να προσθέσουν επιπλέον τη διαφορά των 163 εκατομμυρίων ευρώ, ως επιπλέον δημοσιονομική επιβάρυνση λόγω των αυξημένων φυσικών παραλαβών εξοπλιστικών προγραμμάτων το 2020.

Στο Υπουργείο Υγείας θα εφαρμοστεί το 2020 το Ετήσιο Σχέδιο Προγράμματος "Νοσοκομειακή περίθαλψη", το οποίο θα αξιολογεί κύριους δείκτες επίδοσης έχοντας ως στόχους την βελτίωση της κεντρικής διαδικασίας προμηθειών.

Οι δαπάνες των νοσοκομείων προϋπολογίζονται στα 3,859 δις ευρώ, έναντι 4,041 δις στον τρέχοντα Προϋπολογισμό, κάτι που αποδίδεται στην εξοικονόμηση πόρων που θα προέλθει από αυτό το πρόγραμμα. Ο τακτικός Προϋπολογισμός του Υπουργείου Υγείας ανέρχεται στα 3,859 δις ευρώ, με τα 60 εκατ. ευρώ να αφορούν στο Πρόγραμμα Δημοσίων Επενδύσεων.

Για την Πρωτοβάθμια Φροντίδα Υγείας προβλέπεται χρηματοδότηση 524,9 εκατομμυρίων ευρώ, από τα οποία τα 500 εκατομμύρια ευρώ προέρχονται από τον τακτικό Προϋπολογισμό και τα υπόλοιπα από το Πρόγραμμα Δημοσίων Επενδύσεων , με ένα μεγάλο μέρος της τάξης των 22,4 εκατομμυρίων ευρώ να προέρχεται από συγχρηματοδότηση.

Την ίδια στιγμή για τον Προϋπολογισμό του ΕΟΠΥΥ προβλέπονται αυξημένες δαπάνες κατά 108 εκατομμύρια ευρώ. Σε ό,τι αφορά στις δαπάνες για την Παιδεία προβλέπεται αύξηση δαπανών κατά 102 εκατομμύρια ευρώ που οφείλεται στην ενσωμάτωση των προβλέψεων στις δαπάνες αποδοχών διορισμού 4.500 εκπαιδευτικών ειδικής αγωγής και μελών ΔΕΠ στα ΑΕΙ και των αυξημένων εργοδοτικών εισφορών κατά 3,3 % σε σχέση με το 2019.

Στο Υπουργείο Εργασίας έχουμε ενίσχυση του Προϋπολογισμού του που είχε κατατεθεί αρχικά για το 2019 κατά 1.400 εκατομμύρια ευρώ.

Η ενίσχυση αυτή αναλυτικά κατευθύνεται κυρίως :

-Στην καταβολή της 13ης σύνταξης με 982,3 εκατομμύρια ευρώ.

-Σε δαπάνες κοινωνικής ασφάλισης των Γενικών Κρατικών Δαπανών για την επιχορήγηση του ΕΦΚΑ, με σκοπό την καταβολή των συντάξεων του Δημοσίου κατά 317 εκατομμύρια ευρώ.

-Στη συνεισφορά του Δημοσίου για την προστασία της πρώτης κατοικίας με 50 εκατομμύρια ευρώ, ένα ποσό που διατέθηκε από τον Προϋπολογισμό του Υπουργείου Ανάπτυξης.

Το όριο δαπανών του Υπουργείο Εργασίας παρουσιάζεται μειωμένο κατά 382 εκατομμύρια ευρώ σε σχέση με το 2019, γεγονός που έχει εξήγηση αφού:

1ον) Μειώθηκε κατά 475 εκατομμύρια ευρώ η επιχορήγηση προς τα ασφαλιστικά ταμεία, μια μείωση που έγινε δυνατή αφού μειώνεται η εισφοροδιαφυγή, αλλά ενισχύεται και η εκτίμηση για την αύξηση των ασφαλιστικών εισφορών κατά 593 εκατομμύρια ευρώ.

2ον) Στο επίδομα ύψους 2.000 ευρώ για κάθε νέο παιδί που γεννιέται, με το συνολικό κόστος της παροχής να ανέρχεται σε 123 εκατομμύρια ευρώ.

Επιπρόσθετα ένα ποσό ύψους 1,4 εκατομμύρια ευρώ μεταφέρθηκε στο ειδικό αποθεματικό.

Η Κυβέρνηση μέσα από το νέο σύστημα επισκόπησης δαπανών, που αποτυπώνεται στον Προϋπολογισμό, στοχεύει όχι απλά στον εξορθολογισμό, αλλά στη δημιουργία δημοσιονομικού χώρου που θα αξιοποιηθεί για την αφαίρεση φορολογικών βαρών και την ενίσχυση της αναπτυξιακής διαδικασίας.

Ο Προϋπολογισμός του 2020 είναι ο πρώτος Προϋπολογισμός που δημιουργεί ένα αληθινό και όχι τεχνητό κλίμα αισιοδοξίας. Και η αισιοδοξία αυτή έχει ήδη μετατραπεί σε θετικό κλίμα για την οικονομία και τους πολίτες.

Η χώρα έχει γυρίσει σελίδα.

Είναι καιρός να αντιστρέψουμε δύο βασικούς δείκτες. Αυτόν που έχει την Ελλάδα στην πρώτη θέση σε ό,τι αφορά στην ανεργία και αυτόν που έχει τη Χώρα μας στην τελευταία θέση από πλευράς επενδύσεων.

Και αυτό μπορεί να το πετύχει μόνο αυτή η Κυβέρνηση. Μια Κυβέρνηση που στους πρώτους 4 μήνες της θητείας της έχει να παρουσιάσει θετικά και μετρήσιμα αποτελέσματα.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Συρμαλένιος.

**ΝΙΚΟΛΑΟΣ ΣΥΡΜΑΛΕΝΙΟΣ (Ειδικός Εισηγητής του ΣΥΡΙΖΑ):** Ευχαριστώ, κύριε Πρόεδρε. Κυρίες και κύριοι συνάδελφοι, με την κατάθεση του Προϋπολογισμού του 2020 κατέρρευσε ένας ακόμα προπαγανδιστικός μύθος της Ν.Δ.. Ο πρώτος μύθος αφορά το Μακεδονικό, ο δεύτερος μύθος αφορά το προσφυγικό - μεταναστευτικό, ο τρίτος μύθος είναι ότι είχαμε ήδη θεσπίσει ένα τέταρτο μνημόνιο. Ήδη αυτό από το προσχέδιο του 2020 έγινε παραδεκτό ότι δεν υπάρχει πλέον πρόγραμμα και δεν υπάρχει κατ' επέκταση και μνημόνιο.

Όμως, εκτός του ότι δεν υπάρχει τέταρτο μνημόνιο, θα σας θυμίσω εν συντομία για το τι παρέλαβε η Ν.Δ.. Παρέλαβε ένα μαξιλάρι 37 δισεκατομμυρίων ευρώ, μια ανεργία κοντά στο 17%, έπεσε περίπου δέκα μονάδες από το 2014, ένατο συνεχόμενο τρίμηνο ανάπτυξης και όλους τους δείκτες, εξαγωγές κ.λπ., σε ανοδική πορεία.

Φαντάζομαι λοιπόν ότι το αφήγημα της Νέας Δημοκρατίας περί τετάρτου Μνημονίου, έχει πλέον τελειώσει και επιπλέον -και είναι σημαντικό- ένα χρέος ρυθμισμένο με ελεύθερο διάδρομο δεκαπενταετίας.

Χαρακτηριστικά και ενδεικτικά, ο Προϋπολογισμός αναφέρει, σελίδα 24, «κινητήριος μοχλός της ανάπτυξης το 2018 η ιδιωτική κατανάλωση, που ενδυναμώθηκε εν μέσω θετικών εξελίξεων στην απασχόληση και στο ρυθμό αύξησης των μισθών. Σημαντική συμβολή στην ανάπτυξη, η δημιουργία αποθεμάτων 0,8% του ΑΕΠ, αύξηση των αμοιβών της εξαρτημένης εργασίας, κατά 3,6% και του διαθέσιμου εισοδήματος των νοικοκυριών κατά 2,1%», σελίδα 30, «Τους πρώτους εννέα μήνες του 2019 παρατηρήθηκε εισροή καταθέσεων στα πιστωτικά ιδρύματα, η οποία οφείλεται κυρίως στην ανάκαμψη της οικονομικής δραστηριότητας, μια και αφορά την πλειοψηφία τους καταθέσεις ημέρας». Προφανώς, λοιπόν, δεν καταστρέψαμε, κυρίες και κύριοι συνάδελφοι, την οικονομία και σίγουρα δεν σας παραδώσαμε καμένη γη. Αντ’ αυτού, εσείς λέτε ότι η κυβερνητική αλλαγή κατά το δεύτερο εξάμηνο έφερε τη θετική εικόνα, έφερε την αισιοδοξία στις αγορές, έφερε την αισιοδοξία στον ελληνικό λαό. Ακόμα και τη λήξη των capital controls, αλλά και την αποπληρωμή του χρέους προς το Διεθνές Νομισματικό Ταμείο την εμφανίσατε ως δικό σας επίτευγμα, όταν ήδη σχεδόν είχαν ολοκληρωθεί όλες οι διαδικασίες και αν δεν ήταν ο κ. Στουρνάρας, ο οποίος κρατούσε καθυστέρηση, όλα αυτά θα είχαν τελειώσει και θα είχαν ολοκληρωθεί.

Μιλούσατε όλο το προηγούμενο διάστημα, και προεκλογικά, για τους 29 άδικους φόρους. Δεν βλέπω να τους καταργείτε. Εκτός από το φόρο των κερδών των επιχειρήσεων, κανέναν άλλον φόρο δεν καταργείτε. Μειώνετε το φόρο των επιχειρήσεων από 28% σε 24%, αλλά οι μεγάλοι κερδισμένοι είναι οι μεγάλες επιχειρήσεις με κάποιες χιλιάδες ευρώ όφελος, σε αντίθεση με την πολύ μεγάλη πλειοψηφία των μικρών και μικρομεσαίων, που θα έχουν ελάχιστο όφελος 200-250 ευρώ. Δεν βλέπουμε, όμως, επίσης καμία ελάφρυνση για την πλειοψηφία των μισθωτών και των συνταξιούχων, όπως επίσης για την περίφημη μεσαία τάξη, σε συνδυασμό με το ασφαλιστικό, το οποίο θα κατατεθεί και έχει αναγγελθεί περίπου πού κινείται. Άνθρακες ο θησαυρός για τη μεσαία τάξη.

Ο Προϋπολογισμός του 2020 επιδιώκει να είναι επεκτατικός, με μέτρα περίπου 1,2 δισεκατομμύρια ευρώ, 0,6% του ΑΕΠ. Από αυτά τα μέτρα, πάνω από τα μισά, όπως είπα και πριν, πάνε στις επιχειρήσεις με μείωση του φόρου από 28% σε 24%. Θεωρείτε ότι με τον τρόπο αυτό θα απελευθερωθεί η επιχειρηματικότητα και θα επιταχυνθεί η ανάπτυξη. Υπολογίζετε την ανάπτυξη να φτάσει στο 2,8%. Δυστυχώς, νομίζω ότι δεν είμαστε οι μόνοι που αμφιβάλλουμε για την επίτευξη αυτού του στόχου. Πραγματικά ευχόμαστε να επιτευχθεί αυτός ο στόχος, όμως, το διεθνές και το ευρωπαϊκό οικονομικό πλαίσιο, όπως ξέρουμε, ο εμπορικός πόλεμος, οι συνέπειες του Brexit και τα λοιπά, δεν επιτρέπουν τόση αισιοδοξία.

Αλλά δεν το λέμε εμείς μόνο αυτό. Το λέει το Γραφείο Προϋπολογισμού της Βουλής, το λένε οι Διεθνείς Οργανισμοί, η Ευρωπαϊκή Επιτροπή μιλάει για 2,3%, ο ΟΟΣΑ για 2.1%, το Διεθνές Νομισματικό Ταμείο για 2,2%. Στο σημείο αυτό θα κάνω μία μικρή παρένθεση και θα σας πω τι δεν κάνετε, αλλά και τι ακυρώνετε από τα μέτρα, τα οποία είχαμε προϋπολογίσει εμείς για το 2020. Μας κατηγορείτε όλη αυτή την περίοδο για τα υπερπλεονάσματα, τα οποία συσσωρεύσαμε, ενώ εσείς είχατε συμφωνήσει την περίοδο της προ-προηγούμενης κυβέρνησης για υψηλά πλεονάσματα της τάξης του 4,5%, μέχρι περίπου το 2030. Διαβάστε το μεσοπρόθεσμο και λοιπά.

Εμείς συμφωνήσαμε στα πλεονάσματα 3,5% μέχρι το 2022, εσείς όμως τώρα παραπέμπετε την όποια διεκδίκηση μείωσης των πλεονασμάτων από το 2021 και μετά. Είχατε την δυνατότητα να διεκδικήσετε τη μείωση των πλεονασμάτων στο 2,5% με τη δημιουργία του καταπιστευτικού λογαριασμού από τα 5,5 δισεκατομμύρια από το μαξιλάρι των 37 δισεκατομμυρίων και δεν το κάνατε. Παράλληλα με αυτά, εσείς ακυρώνετε μία σειρά μέτρα, τα οποία εμείς είχαμε προϋπολογίσει. Ακυρώνετε την περαιτέρω μεσοσταθμική μείωση του ΕΝΦΙΑ κατά 30% και κατά 50% για τις χαμηλότερης αξίας περιουσίες. Αντίθετα, αυξάνετε τις αντικειμενικές αξίες, με το λεγόμενο εξορθολογισμό που προβλέπεται στον Προϋπολογισμό, με επιπτώσεις που μπορεί να υπάρχουν σε πολλές μικρές και μεσαίες ιδιοκτησίες. Ακυρώνετε τη μείωση προκαταβολής φόρου στο 50%. Ακυρώνετε την αύξηση του συντελεστή αποσβέσεων στο 150%. Ακυρώνετε την κατάργηση της εισφοράς αλληλεγγύης για εισοδήματα έως 20.000 ευρώ και τη σταδιακή μείωση για τα επιπλέον εισοδήματα. Ακυρώνετε τη μείωση του ΦΠΑ από 13% στο 11%. Ακυρώνετε τη μείωση φόρου συνεταιρισμένων αγροτών. Ακυρώνετε τη μείωση κόστους του πετρελαίου θέρμανσης για ορεινές περιοχές. Ακυρώνετε τη μείωση φόρου εισοδήματος μονίμων κατοίκων νησιών με πληθυσμό έως 3.100 κατοίκους. Ακυρώνετε την κατάργηση του ΕΝΦΙΑ μονίμων κατοίκων σε νησιά με πληθυσμό έως 1.000 κατοίκους. Αυτά τα μέτρα είχαμε προϋπολογίσει με μακροχρόνιο σχεδιασμό, όπως κάναμε από την πρώτη μέρα που αναλάβαμε. Φαίνεται ότι θα διατηρήσετε βεβαίως ένα πενιχρό κοινωνικό μέρισμα για το τέλος του έτους, χωρίς να διατηρείτε την 13η σύνταξη.

Επανέρχομαι σε μερικά σύντομα στοιχεία του Προϋπολογισμού. Κάνοντας μία σύντομη σύγκριση μεταξύ του Προσχεδίου και του Προϋπολογισμού που καταθέσατε, υπάρχουν κάποια στοιχεία. Βεβαίως, σήμερα δημοσιεύτηκαν κάποια στοιχεία μείωσης των εσόδων από ΦΠΑ και φόρο εισοδήματος κατά τον Οκτώβριο του 2019 και δεν ξέρω τι επίπτωση είναι η μείωση εσόδων κατά 66 εκατομμύρια. Στα δύο αυτά συγκρίσιμα στοιχεία έχουμε μεταξύ Προσχεδίου και τώρα, αυξημένα έσοδα κατά 881 εκατομμύρια, αυξημένες δαπάνες κατά 519 εκατομμύρια. Συνεπώς, αυξημένο δημοσιονομικό αποτέλεσμα κατά 362 εκατομμύρια και βελτιωμένο πρωτογενές πλεόνασμα κατά 310 εκατομμύρια. Έχετε περιορίσει τις εκτιμήσεις από τη διεύρυνση, από το Προσχέδιο μέχρι τώρα, των ηλεκτρονικών συναλλαγών κατά 85 εκατομμύρια και μειώσατε κατά 30 εκατομμύρια την εξοικονόμηση δαπανών. Φοβάμαι ότι στο τέλος η μείωση των δαπανών θα είναι ακόμα μεγαλύτερη, γιατί δεν θα σας βγαίνουν τα νούμερα. Και ξέρουμε ποιες δαπάνες θα αρχίσουν να περικόπτονται.

Η Κυβέρνηση της Νέας Δημοκρατίας βασίζει έναν ολόκληρο προϋπολογισμό στην ικανότητα φορολογικής συμμόρφωσης, ελπίζοντας ότι θα υπάρξει αποτέλεσμα σ’ αυτό που λέτε εσείς φοροδιαφυγή και στις ηλεκτρονικές συναλλαγές, όπου υπολογίζετε έσοδα 557 εκατομμυρίων. Θα θυμάστε, κατά την προεκλογική περίοδο, τον κύριο Μητσοτάκη να γυρίζει σε διάφορες επιχειρήσεις εστίασης και να λέει ότι θα καταργήσει τον «οδοστρωτήρα» των ελέγχων. Άρα, για ποια πάταξη της φοροδιαφυγής μπορούμε να μιλάμε χωρίς ελέγχους; Και όταν βλέπουμε ότι, ακόμα και στην Α.Α.Δ.Ε., υπάρχει μείωση του Προϋπολογισμού κατά 11 εκατομμύρια ευρώ.

Κύριοι της Ν.Δ., ενώ πολλά ποντάρετε στην αύξηση του ορίου των ηλεκτρονικών συναλλαγών - εάν γίνουν υποχρεωτικές, το 30% -, ακόμα, όμως, δεν έχει προσδιοριστεί εάν και εφόσον θα έχει καθολική ισχύ ή θα διαφοροποιείται κατά κοινωνικές κατηγορίες. Καθώς, επίσης, δεν έχει προσδιοριστεί και ποιες δαπάνες θα συμπεριλαμβάνονται. Π.χ., τα ενοίκια θα συμπεριλαμβάνονται; Ναι ή όχι; Τη μια μέρα λέτε «ναι», την άλλη λέτε «όχι».

Εδώ θα κάνω, επίσης, μια παρένθεση, που έχει σχέση με τη νησιωτικότητα και περιμένουμε από τον κύριο Υπουργό μια σαφή απάντηση. Πουθενά δεν είδαμε, μέσα στον κρατικό Προϋπολογισμό και συγκεκριμένα στο Πρόγραμμα Δημοσίων Επενδύσεων, για το μεταφορικό ισοδύναμο.

Θα περιλάβετε, στον Προϋπολογισμό του 2020, αυξημένο κονδύλι για το μεταφορικό ισοδύναμο, που απευθύνεται στο σύνολο της νησιωτικής Ελλάδας και της Κρήτης, αλλά και την καθολική του εφαρμογή στα καύσιμα, που μέχρι τώρα εφαρμόζεται πιλοτικά; Εάν ναι, τότε πρέπει να δούμε ένα κονδύλι, που δεν το βλέπουμε, πάνω από 160 εκατομμύρια ευρώ, που ήταν από το Πρόγραμμα Δημοσίων Επενδύσεων για το 2019.

Και κάποια ακόμα στοιχεία:

Από τις δαπάνες «Δημοσιονομικές Παρεμβάσεις» προϋπολογίζεται ότι θα εκτελέσετε δαπάνες περίπου 1,181 δισεκατομμυρίων ευρώ. Είπαμε ότι παραπάνω από τα μισά (616 εκατομμύρια ευρώ) αφορούν στη μείωση του συντελεστή από 28% σε 24% και στη μείωση της φορολογίας των διανεμόμενων κερδών από 10% σε 5%.

Τετρακόσια τέσσερα εκατομμύρια ευρώ έχετε υπολογίσει ότι αφορούν φυσικά πρόσωπα. Μείωση των φορολογικών συντελεστών στο 9% μέχρι 10.000 ευρώ κ.λπ.

Εκατόν είκοσι τρία εκατομμύρια ευρώ από ασφαλιστικές εισφορές. Προφανώς, εννοείτε ότι θα μειωθούν οι ασφαλιστικές εισφορές στα υψηλά εισοδήματα, δηλαδή στο 15% των ασφαλισμένων που πληρώνουν περισσότερες ασφαλιστικές εισφορές μέχρι σήμερα. Διότι, αυτό που ακούσαμε από τον κ. Βρούτση, μας παραπέμπει σε αύξηση τουλάχιστον 20% των ασφαλιστικών εισφορών για τις χαμηλότερες εισοδηματικές κατηγορίες.

Οι δαπάνες αυτές, που είναι περίπου 1,2 δισεκατομμύρια ευρώ, προϋπολογίζεται να αντισταθμιστούν από τα παρακάτω έσοδα:

Α) Πεντακόσια εκατομμύρια ευρώ, με περιορισμό λειτουργικών και άλλων δαπανών από τον Τακτικό Προϋπολογισμό. Τι σημαίνει, όμως, αυτό; Ποιες δαπάνες θα περιοριστούν; Θα μείνουν, πάλι, πολλές οι υπηρεσίες χωρίς καύσιμα, χωρίς αναλώσιμα και μια σειρά άλλες δαπάνες που μας θυμίζουν τις περικοπές των πρώτων μνημονιακών χρόνων;

Β) Εκατόν ογδόντα τέσσερα εκατομμύρια ευρώ, επισκόπηση δαπανών και εσόδων.

Γ) Εκατόν είκοσι τρία εκατομμύρια ευρώ, βελτίωση της αποτελεσματικότητας φορέων της Γενικής Κυβέρνησης.

Δ) Πεντακόσια πενήντα επτά εκατομμύρια ευρώ, καταπολέμηση της φοροδιαφυγής και διεύρυνση φορολογικής βάσης μέσω ηλεκτρονικών συναλλαγών. Αυτό το αναλύσαμε.

Ε) Εκατό σαράντα δύο εκατομμύρια ευρώ από εξορθολογισμό αντικειμενικών αξιών. Το είπα πριν.

Ποιο είναι, λοιπόν, το συμπέρασμα από τα στοιχεία δαπανών και εσόδων; Δεδομένες οι δαπάνες, ακατέβατες, δηλαδή. Αμφίβολα τα έσοδα. Πού οδηγεί αυτό; Αναλύστε τα έσοδα, ένα προς ένα, σε κάθε κατηγορία. Είναι προφανές ότι αν δεν πιαστούν αυτά τα έσοδα, θα υπάρξει εκτροχιασμός του Προϋπολογισμού. Με συνέπεια, όπως είπα και πριν, την εύκολη λύση: Την περικοπή των κοινωνικών δαπανών.

Ήδη, στον Προϋπολογισμό του 2020, εμφανίζεται μείωση στα επιδόματα κοινωνικής αλληλεγγύης, που χορηγεί ο ΟΠΕΚΑ (Οργανισμός Προνοιακών Επιδομάτων και Κοινωνικής Αλληλεγγύης), κατά 367 εκατομμύρια ευρώ.

Εκατόν εβδομήντα τρία εκατομμύρια ευρώ είναι μείωση για τα προνοιακά επιδόματα για τους ΑμεΑ.

Εκατόν τριάντα εννέα εκατομμύρια ευρώ μείωση για τα οικογενειακά επιδόματα.

Πενήντα ένα εκατομμύρια ευρώ μείωση στο επίδομα ενοικίου.

Συμπερασματικά, για τον Προϋπολογισμό συνολικά:

Πρώτον, πρόκειται για έναν Προϋπολογισμό που δεν είναι ούτε αναπτυξιακός, ούτε κοινωνικός.

Δεύτερον, διαψεύδει τις ελπίδες για ανακούφιση της μεσαίας τάξης. Υπολογίζουμε μεσαία τάξη από 20.000 έως 50.000 ευρώ ετησίως, στην οποία, εκτός από τους αυτοαπασχολούμενους, συμπεριλαμβάνουμε και τους μισθωτούς και τους συνταξιούχους και τους αγρότες. Τα όποια φορολογικά οφέλη εξανεμίζονται από την επερχόμενη αύξηση των ασφαλιστικών εισφορών, από τις αυξήσεις στη Δ.Ε.Η. -μέχρι τώρα έχουμε δει αυτό, ποιος ξέρει τι άλλο θα δούμε- από τις ακυρώσεις των θετικών μέτρων του ΣΥΡΙΖΑ που είχαμε υπολογίσει και σας τις ανέφερα αναλυτικά για το 2020.

Τρίτον, δίνει πλουσιοπάροχες παροχές και φοροελαφρύνσεις στους ισχυρούς και στους πλούσιους.

Προφανώς, αγαπητοί συνάδελφοι της Ν.Δ., έχουμε αντιδιαμετρικά αντίθετη φιλοσοφία από εσάς, στο πώς βλέπουμε την οικονομική ανάπτυξη και πώς κατά συνέπεια βλέπουμε και τον προϋπολογισμό του 2020.

Συνεπώς, καταψηφίζουμε τον προϋπολογισμό.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κ. Συρμαλένιο.

Το λόγο έχει ο κ. Μιχαήλ Κατρίνης, Ειδικός Εισηγητής του Κινήματος Αλλαγής.

**ΜΙΧΑΗΛ ΚΑΤΡΙΝΗΣ (Ειδικός Εισηγητής του Κινήματος Αλλαγής):** Ευχαριστώ πολύ κύριε Πρόεδρε.

Λυπάμαι που δεν μπορώ να συμμεριστώ την αισιόδοξη εικόνα που προσπαθεί να δώσει για τον προϋπολογισμό η κυβέρνηση. Η κυβέρνηση του κ. Μητσοτάκη έχει αποδεχθεί τα υψηλά πρωτογενή πλεονάσματα με τα οποία η κυβέρνηση ΣΥΡΙΖΑ δέσμευσε τη χώρα για τα επόμενα χρόνια. Έχει ήδη βάλει στο ράφι τις προεκλογικές της υποσχέσεις για επαναδιαπραγμάτευση, όπως άλλωστε έκανε και με όσα έλεγε για το θέμα της συμφωνίας των Πρεσπών και το προσφυγικό και μεταναστευτικό ζήτημα. Η πραγματικότητα εκδικείται τον κ. Μητσοτάκη, όπως εκδικήθηκε και τον κ. Τσίπρα και το ίδιο συνέβη και με τον κ. Σαμαρά.

Ο προϋπολογισμός, κυρίες και κύριοι συνάδελφοι, δίνει μια υπεραισιόδοξη εκτίμηση για τους ρυθμούς ανάπτυξης, την ίδια ώρα που το διεθνές οικονομικό περιβάλλον δε συνάδει με αυτή την εκτίμηση. Προβλέπει ρυθμό ανάπτυξης 2,8% όταν υπάρχει επιβράδυνση στην ευρωζώνη και υπάρχουν απαισιόδοξες εκτιμήσεις για την παγκόσμια ανάπτυξη.

Ακόμα όμως και ως προς τον φιλόδοξο, όπως το ίδιο το Ελληνικό Δημοσιονομικό Συμβούλιο τον χαρακτηρίζει, στόχο του 2,8%, υπάρχουν διαφορετικές εκτιμήσεις αφού:

-Ο ΟΟΣΑ στις 21/11/2019 μιλάει για ρυθμό ανάπτυξης 2,1% το 2020

-Το ΙΟΒΕ στις 25/10/2019 μιλάει για ρυθμό ανάπτυξης 2,3-2,5% το 2020 και 1,8% το 2019

-Η Τράπεζα της Ελλάδος στις 22/11/2019 μιλάει για ρυθμό ανάπτυξης 2,4% το 2020. Μικρές διαφορές σε ποσοστά που αφορούν αρκετά εκατομμύρια ευρώ.

Προβλέπει αύξηση του ρυθμού ανάπτυξης για το 2020 που βασίζεται στην ιδιωτική κατανάλωση (το 2018 το ΑΕΠ αυξήθηκε λόγω της αύξησης της ιδιωτικής κατανάλωσης και των εξαγωγών), κατανάλωση που θα αυξηθεί, όπως υποστηρίζει η αιτιολογική έκθεση, λόγω της ρύθμισης των ληξιπρόθεσμων οφειλών και της μείωσης του ΕΝΦΙΑ!

Αυτά τα λέτε όταν τη φετινή χρονιά παρατηρείται συρρίκνωση της ιδιωτικής κατανάλωσης λόγω της απομόχλευσης (υποχρεώσεις νοικοκυριών σε τράπεζες, εφορία), οι εξαγωγές μειώνονται, οι οφειλέτες υπό μέτρα αναγκαστικής εκτέλεσης αυξάνονται, το ληξιπρόθεσμο χρέος προς ασφαλιστικά ταμεία και οι οφειλέτες αυξάνονται. Πως θα αναστραφεί αυτή η εικόνα;

Κυρίες και κύριοι συνάδελφοι, υψηλοί ρυθμοί ανάπτυξης με αυτά τα πρωτογενή πλεονάσματα δεν μπορούν να επιτευχθούν. Πλεονάσματα που σωρευτικά το 2016-2018 έφτασαν τα 11,4 δισεκατομμύρια ευρώ, τη στιγμή που την ίδια περίοδο οι ληξιπρόθεσμες οφειλές προς το δημόσιο αυξήθηκαν 18,1 δισεκατομμύρια ευρώ. Συγκοινωνούντα δοχεία, αλλά ποιος νοιάζεται, οι στόχοι να βγαίνουν!

Το ίδιο όμως συμβαίνει και σήμερα, τίποτα δεν έχει αλλάξει. Χθεσινή ανακοίνωση του Υπουργείου Οικονομικών πανηγυρίζει για επιπλέον πλεόνασμα 90 εκατομμύρια ευρώ, όταν στην Εισηγητική Έκθεση λέτε ότι η μείωση των υπερβάσεων στα πρωτογενή πλεονάσματα συνιστά το πρώτο βήμα για τη μείωση του στόχου του 3,5%.

Το λέτε αλλά δεν το πιστεύετε, αφού κλείνετε το μάτι στους δικαιούχους του κοινωνικού μερίσματος, λέγοντας ότι η τελική απόδοση θα καθορίσει το ύψος του μερίσματος (200-250 ευρώ). Ο κ. Σταικούρας και ο κ. Μητσοτάκης, στο ρόλο του μάγου με τα δώρα λίγο πριν τις γιορτές όπως ο κ. Τσίπρας με τον κ. Τσακαλώτο!

Τα 7 δισεκατομμύρια ευρώ του πρωτογενούς πλεονάσματος από που προέρχονται;

Από την υπερφορολόγηση και την τεχνητή συγκράτηση δαπανών, με πρώτο θύμα τις δημόσιες επενδύσεις. Σύμφωνα με την Έκθεση της Ε.Ε. ο επιπλέον δημοσιονομικός χώρος προκύπτει και από την υποεκτέλεση δαπανών, αλλά και του Προγράμματος Δημοσίων Επενδύσεων, η υλοποίηση του οποίου περιορίζεται στο 38,5% με τα στοιχεία που υπάρχουν μέχρι το τέλος Σεπτεμβρίου, με προφανή την αναπτυξιακή υστέρηση από την ελλιπή αξιοποίηση των πόρων.

Μάλιστα στη χθεσινή ανακοίνωση του Υπουργείου Οικονομικών αναφέρεται υποεκτέλεση του Προγράμματος Δημοσίων Επενδύσεων κατά 811 εκατομμύρια ευρώ. Να υπενθυμίσω ότι το Πρόγραμμα Δημοσίων Επενδύσεων έχει προβλεφθεί να κλείσει το 2019 στα 6,15 δισεκατομμύρια ευρώ, από τα οποία τα 5,35 δισεκατομμύρια ευρώ αφορούν σε συγχρηματοδοτούμενα προγράμματα.

Δηλαδή, μειώνετε κατά 600 εκατομμύρια ευρώ την απόδοση του Προγράμματος Δημοσίων Επενδύσεων για το 2019 και αντί του στόχου για τη διάθεση 6.750 εκατομμύρια ευρώ, τελικά θα διαμορφωθεί σε 6.150 εκατομμυρίων ευρώ.

Αντιλαμβάνονται συνεπώς όλοι πόσο αισιόδοξος είναι ο στόχος για ανάπτυξη 2,8% το νέο έτος. Δεν δικαιολογεί επίσης την αισιόδοξη αυτή εκτίμηση το γεγονός ότι το 2019 οι εξαγωγικές επιδόσεις της Χώρας είναι κατώτερες από αυτές του 2018, ενώ οι εισαγωγές (ιδιαίτερα αγαθών) θα υπερτερούν των εξαγωγών το 2020.

Ευτυχώς το ισοζύγιο τρεχουσών συναλλαγών είναι οριακά αρνητικό και απέχει κατά πολύ από το 15% του κ. Καραμανλή το 2008, τότε που η οικονομία ήταν θωρακισμένη, όπως έλεγε ο ίδιος, τόσο πολύ ώστε να βιώσουμε τη δεκαετή και πλέον περιπέτεια.

Όλα αυτά την ώρα που βλέπουμε να εξελίσσεται ένας άτυπος εμπορικός πόλεμος ανάμεσα στις Ηνωμένες Πολιτείες και την Κίνα, με παράπλευρη απώλεια την Ευρωπαϊκή Ένωση που καλείται να διαχειριστεί τις επιπτώσεις από το ΒRΕΧΙΤ.

Αναρωτιέμαι από που πηγάζει η αισιόδοξη εκτίμηση ότι ο ανοδικός δείκτης οικονομικού κλίματος στην Ελλάδα σε σχέση με τον αντίστοιχο καθοδικό στην Ευρωζώνη, εξουδετερώνει όλες αυτές τις δυσμενείς συνέπειες. Υπάρχει σε εξέλιξη μια παραγωγική ανασυγκρότηση της ελληνικής οικονομίας;

Όχι βέβαια.

Το ΕΣΠΑ που θα μπορούσε να αποτελέσει μοχλό για παραγωγικές επενδύσεις, κινείται σε πραγματικούς ρυθμούς απορρόφησης μεταξύ 25% και 27%, όπως και εσείς επιβεβαιώνετε στην Αιτιολογική Έκθεση. Το πρόγραμμα «΄Ανταγωνιστικότητα - Επιχειρηματικότητα - Καινοτομία’’, παρουσιάζει απορρόφηση πόρων σε ποσοστό μόλις 17,85%. Δεν υπάρχει σχεδιασμός και δεν έχουν ενεργοποιηθεί προγράμματα για την προσαρμογή των ελληνικών μεταποιητικών μικρομεσαίων επιχειρήσεων στις σύγχρονες απαιτήσεις.

Όλα αυτά την ώρα που ο τομέας της μεταποίησης αντιστοιχεί στο 9,4% του ΑΕΠ (χθεσινή μελέτη ΙΟΒΕ), επίδοση που κατατάσσει την Ελλάδα στην προτελευταία θέση μεταξύ των 28 χωρών της Ευρωπαϊκής Ένωσης. Την ίδια στιγμή που η Ελλάδα, παρά τη μικρή βελτίωση που παρουσίασε τα τελευταία 6 χρόνια στον τομέα των άμεσων ξένων επενδύσεων, παραμένει στη 17η θέση στην Ευρωπαϊκή Ένωση.

Καταγράφεται χαμηλή απορροφητικότητα στα έργα που σχετίζονται με τη διαχείριση των απορριμμάτων και αφορούν ΧΥΤΥ και ΧΥΤΑ, ενώ ο ίδιος ο Ευρωπαίος Επίτροπος για το περιβάλλον, κ. Γιοχάνες Χαν, έχει επισημάνει τον κίνδυνο να χαθούν οι συγκεκριμένοι πόροι. Οι διαβεβαιώσεις του ίδιου του Πρωθυπουργού σε πρόσφατη ομιλία του στη Βουλή δείχνουν, δυστυχώς, να οδεύουν στον κάλαθο των αχρήστων.

Η Κυβέρνηση μπορεί να ισχυρίζεται ότι θα επιταχύνει τις διαδικασίες, με χαρακτηριστική την υπόσχεση για μπουλντόζες στο Ελληνικό μέχρι το τέλος του έτους, αλλά ακόμα δεν έχει παρουσιάσει το σχέδιο της για την αναθεώρηση του ΕΣΠΑ ενώ σημαντικά προγράμματα δεν έχουν προκηρυχθεί.

Φυσικά η μεταφορά πόρων στο πρόγραμμα «Εξοικονομώ κατ’οίκον» δεν υπηρετεί το στόχο της παραγωγικής ανασυγκρότησης, αλλά την πρόθεση της Κυβέρνησης να προχωρήσει στην απορρόφηση πόρων όπως-όπως και χωρίς σχεδιασμό.

Ότι έκανε και η προηγούμενη Κυβέρνηση. Και δεν είναι η μόνη ομοιότητα.

Ας δούμε τι συμβαίνει με το επίδομα θέρμανσης.

Εξαγγείλατε για φέτος 69 περίπου εκατομμύρια ευρώ, και μάλιστα 2 φορές, καθώς και την εμπροσθοβαρή χορήγησή του. Χρησιμοποιείτε την αύξηση 14 εκατομμυρίων ευρώ στο εν λόγω επίδομα για να καλύψετε τη μείωση 126 εκατομμυρίων ευρώ στις κοινωνικές δαπάνες σε σχέση με το 2019 (στις οποίες εντάσσεται και το επίδομα θέρμανσης). Υποστηρίζετε, μάλιστα, ότι αυτή η μείωση οφείλεται στην εμπροσθοβαρή χορήγηση του επιδόματος το 2019. Τα νούμερα δε βγαίνουν, ποιος ξέρει ποιες κοινωνικές παροχές θα καταργήσετε. Ο ίδιος ο κ. Σταϊκούρας άφησε χθες ανοιχτό το ενδεχόμενο να αυξηθεί το ποσό για το επίδομα θέρμανσης από το υπερπλεόνασμα, ότι έκανε δηλαδή και ο ΣΥΡΙΖΑ ένα χρόνο πριν.

Με τη διαφορά ότι ο ίδιος ο σημερινός Υπουργός Οικονομικών υπέγραψε ερώτηση μαζί με άλλους 72 Βουλευτές της Νέας Δημοκρατίας, πριν από ένα χρόνο, στις 15/10/2018 ζητώντας να διπλασιαστεί το ποσό του επιδόματος θέρμανσης από τα 60 εκατομμύρια ευρώ που είχε προαναγγείλει η Κυβέρνηση ΣΥΡΙΖΑ στα 120 εκατομμύρια ευρώ, ζητώντας παράλληλα διευρυμένα εισοδηματικά κριτήρια για τη χορήγηση του. Οι Βουλευτές της Νέας Δημοκρατίας ζητούσαν να προέλθει το επιπλέον ποσό για το επίδομα θέρμανσης από το δημοσιονομικό χώρο που θα δημιουργείτο ή από το αποθεματικό του κρατικού προϋπολογισμού. Γιατί δεν το κάνετε τώρα ως κυβέρνηση; Ο κ. Σκυλακάκης χθες το άφησε να εννοηθεί, πλην όμως δεν το συμπεριέλαβε στο συμπληρωματικό σημείωμα που μας διένειμε σχετικά με το Ειδικό Αποθεματικό. Τι ποσό τελικά θα δώσετε;

Πάμε τώρα στους φόρους για την ακίνητη περιουσία, των οποίων τη μείωση διαφημίζει η Κυβέρνηση. Στην πραγματικότητα, στον Προϋπολογισμό του 2020 οι φόροι ακίνητης περιουσίας εμφανίζονται αυξημένοι κατά 84 εκατομμύρια ευρώ. Παράλληλα υπολογίζεται ότι θα υπάρχουν έσοδα 142 εκατομμυρίων ευρώ από την αύξηση των αντικειμενικών αξιών. Με ποια δεδομένα γίνεται αυτός ο υπολογισμός, από τη στιγμή που δεν έχουν ανακοινωθεί οι νέες αντικειμενικές αξίες;

Η σκληρή αλήθεια είναι ότι η επιβάρυνση για τους πολίτες θα είναι μεγαλύτερη από τον επαναπροσδιορισμό των αντικειμενικών αξιών. Γιατί στο σύστημα αντικειμενικών αξιών θα ενταχθούν συνολικά 7.000 περιοχές που περιλαμβάνουν αγροτεμάχια και εκτός σχεδίου ακίνητα, τα οποία βεβαίως στη συντριπτική τους πλειοψηφία δεν είναι παραθαλάσσια οικόπεδα ή πολυτελείς κατοικίες, όπως θέλει να παρουσιάσει η Κυβέρνηση. Είναι βέβαιο ότι θα υπάρξει αύξηση των αντικειμενικών αξιών σε λαϊκές περιοχές. Αυτό δεν θα συμπαρασύρει σε αύξηση τον ΕΝΦΙΑ;

Δε θα ακυρώσει την ήδη ψηφισμένη μείωση του ΕΝΦΙΑ;

Ο Υφυπουργός Οικονομικών, ο κ. Βεσυρόπουλος απαντώντας σε επίκαιρη ερώτηση που έκανα για το συγκεκριμένο ζήτημα, είπε ότι θα γίνει νέα παρέμβαση στον ΕΝΦΙΑ αν υπάρξει επιβάρυνση από την αύξηση των αντικειμενικών αξιών. Την έχετε αποφασίσει; Την έχετε ήδη συνυπολογίσει στον Προϋπολογισμό του 2020; Περιμένουμε να την δούμε και κυρίως να δούμε τις νέες τιμές.

Το ερώτημα όμως είναι αν θα υπάρξει μείωση των 18 φόρων που συνδέονται με τις αντικειμενικές αξίες των ακινήτων. Φόροι που θα αυξηθούν και αφορούν κάθε πολίτη, όπως:

-Ο φόρος μεταβίβασης ακινήτων, ο οποίος θα ακολουθήσει την νέα τιμή ζώνης αφού υπολογίζεται με συντελεστή 3% επί των αντικειμενικών αξιών και επιβαρύνει τους αγοραστές.

-Το Τέλος Ακίνητης Περιουσίας που εισπράττεται μέσω των λογαριασμών του ηλεκτρικού ρεύματος.

-Οι φόροι διανομής, κληρονομιάς, γονικών παροχών αλλά και πολλοί άλλοι φόροι που συνδέονται με ακίνητα.

Περιμένουμε λοιπόν μια απάντηση από την Κυβέρνηση για το αν θα προχωρήσει και στη μείωση αυτών των φόρων που θα εκτιναχθούν με την αύξηση των αντικειμενικών αξιών.

Η Κυβέρνηση αναφέρεται επίσης στα έσοδα από την επέκταση των ηλεκτρονικών συναλλαγών. Με τη διαφορά ότι το εγχείρημα της επέκτασης των ηλεκτρονικών συναλλαγών για να πετύχει και για να μην έχει μόνο φοροεισπρακτικό χαρακτήρα θα πρέπει να συνδέεται με κίνητρα.

Αλήθεια θυμάται κανείς την πρόταση της Νέας Δημοκρατίας του 2016 που παρουσίασε ο σημερινός Υπουργός Οικονομικών, κ. Σταϊκούρας, για την επέκταση των ηλεκτρονικών συναλλαγών; Είχαν μιλήσει τότε οι Βουλευτές της Νέας Δημοκρατίας για μείωση των χρεώσεων των τραπεζικών συναλλαγών, ακατάσχετο για τον επαγγελματικό λογαριασμό και επιστροφή του αναλογούντος ΦΠΑ για ηλεκτρονικές συναλλαγές, σε τομείς που ανθεί η φοροαπαλλαγή, όπως οι ιατρικές, νομικές υπηρεσίες και ο τεχνικός κλάδος. Φυσικά τρία χρόνια μετά, τα έχουν ξεχάσει.

Εμείς όμως είμαστε εδώ για να σας τα θυμίζουμε.

Η μόνη σας στρατηγική για τις ηλεκτρονικές συναλλαγές έχει φοροεισπρακτικό χαρακτήρα αφού οι πολίτες θα υποχρεωθούν να καλύπτουν με ηλεκτρονικές αγορές το 30% του εισοδήματός τους, διαφορετικά θα έχουν πρόστιμο και απώλεια του αφορολόγητου ορίου (έχετε ήδη προβλέψει 557 εκατομμύρια ευρώ από την πάταξη της φοροδιαφυγής και την επέκταση των ηλεκτρονικών συναλλαγών). Για την πρόβλεψή σας αυτή το ίδιο το Δημοσιονομικό Συμβούλιο εκφράζει επιφυλάξεις.

Φυσικά, καμία αναφορά και καμία μέριμνα για την αναστολή των υπέρογκων χρεώσεων των τραπεζών που συνοδεύουν αρκετές από τις ηλεκτρονικές συναλλαγές, για τις οποίες οι τράπεζες έχουν προϋπολογίσει έσοδα 1,4 δισεκατομμύρια ευρώ για το 2019, ποσό που θα πληρώσουν οι πολίτες.

Για τις τράπεζες, η Κυβέρνηση βλέπει βελτίωση των συνθηκών ρευστότητας, αντιστροφή της πιστωτικής συρρίκνωσης και στασιμότητας, μείωση των μη εξυπηρετούμενων δανείων (funds), αλλά δε βλέπει ότι τα επιτόκια των δανείων που χορηγούνται στα νοικοκυριά και τις επιχειρήσεις (5,15% και 3,99%) είναι υπερβολικά υψηλά και αποτρεπτικά, ειδικά για τις επιχειρήσεις (και πως θα προέλθει η ανάπτυξη και θα ενισχυθεί η ρευστότητα).

Η Κυβέρνηση εναποθέτει όλες της τις ελπίδες στο φιλόδοξο σχέδιο ‘’ΗΡΑΚΛΗΣ’’, του οποίου η αποτελεσματικότητα αμφισβητείται ακόμα και από την Τράπεζα της Ελλάδος, την ίδια στιγμή που η μαζική πώληση δανείων στα funds επισπεύδει τους πλειστηριασμούς, χωρίς πολιτική βούληση για την προστασία της πρώτης κατοικίας των αδύναμων δανειοληπτών. Μιλάτε για μείωση των φόρων αλλά στον Προϋπολογισμό που καταθέσατε προβλέπεται αύξηση των συνολικών φορολογικών εσόδων κατά 602 εκατομμυρίων ευρώ, διατηρώντας σε πολύ υψηλό επίπεδο την αναλογία έμμεσων προς άμεσους φόρους. Οι Έλληνες φορολογούμενοι θα πληρώσουν το 2020 επιπλέον φόρους 323 εκατομμύρια ευρώ, παρά τις μειώσεις φορολογίας που έχουν εξαγγελθεί και τη μείωση της παρακράτησης του φόρου από την 1-1-2020. Μείωση που θα έπρεπε να είναι πολύ πιο γενναία από 5%, ιδιαίτερα για τους συνεπείς φορολογούμενους.

Κάνετε αυτές τις εκτιμήσεις, την ίδια στιγμή που οι φόροι εισοδήματος φυσικών προσώπων υπολείπονται 30 εκατομμύρια ευρώ το 2019, υπάρχει αδυναμία πληρωμής φόρων από τα νοικοκυριά και τα ληξιπρόθεσμα χρέη αυξάνονται.

Την ίδια στιγμή είναι σαφές ότι τομείς που θα μπορούσαν να αποφέρουν έσοδα στο Κράτος, όπως η αξιοποίηση της ακίνητης περιουσίας υπολείπονται κατά πολύ των προσδοκιών. Καμία αναπτυξιακή στόχευση, ούτε καν εισπρακτική. Η ΕΤΑΔ παρουσίασε έσοδα μόλις 47 εκατομμύρια ευρώ και καθαρά κέρδη 10 εκατομμύρια ευρώ και διένειμε μέρισμα 21 εκατομμύρια ευρώ, το οποίο διατέθηκε για να ενισχύσει τα έσοδα του Υπερταμείου.

Για να αντιληφθούν όλοι το μέγεθος της αναποτελεσματικότητας στην αξιοποίηση της ακίνητης περιουσίας, αρκεί να δει κανείς ότι η ΕΤΑΔ διαχειρίζεται 80.000 ακίνητα, άρα εισπράττει κατά μέσο όρο 600 ευρώ το χρόνο από κάθε ακίνητο, όσο το μηνιαίο ενοίκιο μιας κατοικίας 100τμ στο κέντρο της Αθήνας. Η ΕΤΑΔ το 2018 ταυτοποίησε μόλις 630 ακίνητα αξίας 63 εκατομμυρίων ευρώ, ενώ οι επιπλέον συμβάσεις που συνήφθησαν το 2018 απέφεραν μόλις 210.000 ευρώ.

Αντί λοιπόν να αξιοποιήσετε αυτή την περιουσία, στοχεύετε απλά να εξοικονομήσετε 3 εκατομμύρια ευρώ από τη χρήση - ενοικίαση των κτιρίων του δημοσίου μέσα στο 2020. Σωστό αλλά χάνουμε το δάσος για να βρούμε το δέντρο.

Κλείνω με μια αναφορά στο μέτρο που εξήγγειλε η Κυβέρνηση για τη χορήγηση επιδόματος για κάθε παιδί. Είναι ένα θετικό μέτρο, αλλά αποσπασματικό, γιατί το δημογραφικό πρόβλημα είναι πολύ πιο σύνθετο. Αν η Κυβέρνηση είχε τη διάθεση να ασχοληθεί σοβαρά με αυτό θα έπρεπε να ανατρέξει στην πρόταση που κατέθεσε η Πρόεδρος του Κινήματος Αλλαγής, η κυρία Φώφη Γεννηματά και η οποία περιλαμβάνει:

-Εθνικό αποταμιευτικό λογαριασμό για κάθε παιδί, τμήμα του οποίου είναι και το επίδομα που θεσπίζεται και εντάσσεται στον Προϋπολογισμό.

-Φοροαπαλλαγές για την πρόσληψη νέων γυναικών στον ιδιωτικό τομέα.

-Δημιουργία επιχειρήσεων από νέους ανθρώπους, με απαλλαγή από εισφορές και φόρους για 3 χρόνια.

-Κοινωνική επιταγή για κάθε παιδί σε προσχολική ηλικία.

-Στεγαστική συνδρομή για 2 χρόνια για την οικογένεια μετά την απόκτηση παιδιού.

-Ακατάσχετο των οικογενειακών επιδομάτων με τον όρο της φοίτησης των παιδιών στην υποχρεωτική εκπαίδευση.

Κυρίες και κύριοι συνάδελφοι, ο πρώτος Προϋπολογισμός που κατέθεσε η Κυβέρνηση της Νέας Δημοκρατίας δε διαφέρει ως προς τη φιλοσοφία και τον κεντρικό του πυρήνα με αυτούς που κατέθετε η προηγούμενη Κυβέρνηση. Η ομολογία σας ότι η αύξηση του κατώτατου μισθού θα δράσει ανασχετικά στη μείωση της ανεργίας, εξηγεί τη σπουδή σας για τις αλλαγές στα εργασιακά στο πρόσφατο νομοσχέδιο που εσείς και μόνο βαφτίσατε αναπτυξιακό.

Όσο η κυβέρνηση του κ. Μητσοτάκη αποδέχεται τα υψηλά και εκτός λογικής πρωτογενή πλεονάσματα, όσο αντιγράφει τη συνταγή του ΣΥΡΙΖΑ για τη δήθεν κοινωνική πολιτική, όσο δε διασφαλίζει αξιοπρεπείς συνθήκες και αμοιβές στην εργασία δεν υπάρχουν προϋποθέσεις βιώσιμης ανάπτυξης. Ότι και αν λέει η Κυβέρνηση για επιστροφή στην κανονικότητα, οι πολίτες βιώνουν μια άλλη, πολύ σκληρότερη κανονικότητα.

Το Κίνημα Αλλαγής έχει διακριτή πρόταση και πολιτική θεώρηση. Πιστεύει σε ένα άλλο μείγμα οικονομίας, με πραγματικά αναπτυξιακό χαρακτήρα. Για αυτό και θα καταψηφίσει αυτό τον αντιαναπτυξιακό και κοινωνικά άδικο Προϋπολογισμό.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων της Επιτροπής)**: Το λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Εισηγητής της ΕΛΛΗΝΙΚΗΣ ΛΥΣΗΣ – ΚΥΡΙΑΚΟΣ ΒΕΛΟΠΟΥΛΟΣ**): Κυρίες και κύριοι Βουλευτές, Είμαστε εδώ για να μελετήσουμε και να αξιολογήσουμε το νομοσχέδιο του Κρατικού Προϋπολογισμού για το έτος 2020 που κατέθεσε η Κυβέρνηση της Νέας Δημοκρατίας.

Κύριε Υπουργέ, θα ήθελα να μπορώ να μοιραστώ την αισιοδοξία του οικονομικού επιτελείου της Κυβέρνησης, όμως δεν μπορώ παρά να είμαι προσγειωμένος στην πραγματικότητα. Και αυτή η πραγματικότητα με κάνει να αισθάνομαι πως με ασπιρίνες επιχειρούμε να αντιμετωπίσουμε έναν βαριά άρρωστο. Αν δεν λυθούν οι βασικές παθογένειες, που πλήττουν την οικονομία μας, δεν υπάρχει καμία περίπτωση να ορθοποδήσει η οικονομία.

Είναι πασιφανές ότι έχουν γίνει οικονομικά εγκλήματα την τελευταία εικοσαετία, με κερδισμένους τους γνωστούς αγνώστους - διεθνείς κολοσσούς - και φυσικά χαμένους τους Έλληνες πολίτες. Και αυτός ο Προϋπολογισμός -όπως και όλοι οι προηγούμενοι- δεν απαντά σε κάτι, δεν απαντά στα «θέλω» των Ελλήνων.

Ποια είναι αυτά:

Πρώτον, ίδρυση ενός καθαρού σύγχρονου ισχυρού ελεγκτικού/εισπρακτικού μηχανισμού, με στόχο την πάταξη της φοροδιαφυγής, την πάταξη της διαπλοκής, της διαφθοράς, της παραοικονομίας, της μη απόδοσης φόρων. Δεύτερον, επιτάχυνση επίλυσης δικαστικών υποθέσεων σε χρόνο αποδεκτό. Αυτή τη στιγμή είναι προκλητικά μη αποδεκτός.

Τρίτον, επίλυση σκανδάλων.

Τέταρτον, υγιές τραπεζικό σύστημα.

Πέμπτων, εύρεση κακοπληρωτών.

Έκτων, έλεγχο πόθεν έσχες σε πολιτικούς από το '74 και μετά, και σε δημοσίους υπαλλήλους, που κατείχαν καίριες θέσεις.

Έβδομων, έναν φιλοεπενδυτικό νόμο, όπου η όποια έγκριση θα αποφασίζεται εντός εξαμήνου και αν πάρει πράσινο φως ο επενδυτής, να μην μπορούν να τον σταματήσουν για ανόητους λόγους, όπως το έχουμε δει πολλές φορές στο παρελθόν.

Όγδοων, τήρηση νόμων! Πρέπει επιτέλους, μετά από πολλά χρόνια, να καταλάβουμε ότι οι νόμοι «βγαίνουν» για να τηρηθούν και δεν νομοθετούμε απλά για να νομοθετούμε.

Αυτά θέλουν οι Έλληνες πολίτες. Η Νέα Δημοκρατία όμως, ακολουθώντας τη γνωστή τακτική της, χωρίς να απαντά σε αυτά τα «θέλω» των συμπολιτών μας, περηφανεύεται ότι έχει βρει τη λύση για να σώσει την οικονομία της Χώρας μας. Kαι βέβαια, ακούμε και πάλι το γνωστό πλέον αφήγημα, ότι για όλα φταίνε οι προηγούμενοι. Έχουμε τη δικαιολογία έτοιμη. Έτσι συμβαίνει , όχι μόνο μαζί σας , αλλά και με τους προηγούμενους και πάει λέγοντας…

Αυτό που χρειάζεται όμως η πατρίδα μας δεν είναι αλληλοκατηγορίες, αλλά λύσεις και μέτρα, ικανά να ανορθώσουν πάλι την εθνική οικονομία, και να γεμίσουν το καλάθι της κάθε ελληνικής οικογένειας. Έτσι θα αναγνωρισθούν όχι θεωρητικά, αλλά έμπρακτα οι θυσίες που έχει κάνει ο ελληνικός λαός όλα τα προηγούμενα χρόνια.

Το νομοσχέδιο του Προϋπολογισμού έρχεται σε μία περίοδο μεγάλων ζυμώσεων και εντάσεων, σε παγκόσμιο, ευρωπαϊκό και διεθνές επίπεδο και δεν πρέπει να αδιαφορούμε για αυτά, γιατί είναι δίπλα μας και μας επηρεάζουν. Το διεθνές περιβάλλον είναι ιδιαιτέρως ρευστό, όμως για την Ελλάδα ο εφιάλτης του λαθρομεταναστευτικού, απειλεί να γονατίσει όχι μόνο τον Προϋπολογισμό, αλλά συνολικά όλη τη Χώρα.

Με λυπεί που το λέω, αλλά το μόνο «υπερπλεόνασμα», που έχουμε και διανέμουμε σε όλη τη Χώρα αυτή τη στιγμή, είναι το υπερπλεόνασμα από λαθρομετανάστες. Δεν λέω κάτι καινούργιο, αλλά ο αριθμός πλέον των ανθρώπων που έρχονται στη Χώρα μας από την Τουρκία, αυξάνεται δραματικά, η κατάσταση στα νησιά μας είναι εκρηκτική και είναι φανερό ότι κρατάμε στα χέρια μας μία ωρολογιακή βόμβα. Μια ωρολογιακή βόμβα που αν συνεχίζουμε να παίζουμε με τα χρωματιστά καλωδιάκια, τα καφέ και τα κίτρινα, πολύ φοβάμαι ότι θα σκάσει αυτή η βόμβα κάποια στιγμή στα χέρια μας. Και έρχεστε κάθε τρεις και λίγο, μετά από νέες συσκέψεις και μας λέτε για δήθεν σχεδιασμό και νέους τρόπους αντιμετώπισης του προβλήματος.

Αλλά η προχειρότητά σας είναι έκδηλη. Αλήθεια, έχετε υπολογίσει οικονομικά το λαθρομεταναστευτικό; Μάλλον δεν το έχετε μετρήσει όπως θα έπρεπε, αλλά παρόλα αυτά, μοιράζετε εκατομμύρια και ισχυρίζεστε ότι θα υποστηρίξετε τους δήμους, που θα επιβαρυνθούν τους παράνομους μετανάστες και τους πρόσφυγες. Ξέρετε πολύ καλά όμως ότι αυτά τα χρήματα δεν πρόκειται να καλύψουν το πρόβλημα, μιας και οι ροές δεν σταματούν. Και όσο συνεχίζουν οι ροές, το πρόβλημα δυστυχώς παραμένει. Πρέπει να πείτε στους Έλληνες πώς σκοπεύετε να αντιμετωπίσετε αυτό το τεράστιο πρόβλημα σε δημοσιονομικό επίπεδο, κύριε Υπουργέ, στο δικό σας «κομμάτι». Η Ελλάδα δεν χρειάζεται θεωρίες, δεν χρειάζεται εξαγγελίες, χρειάζεται στοχευμένες στρατηγικές και υλοποιήσιμες δράσεις.

Κυρίες και κύριοι Βουλευτές, αυτό που χαρακτηρίζει το νομοσχέδιο είναι η αβεβαιότητα και η ανασφάλεια, δεδομένου ότι τα συμπεράσματά του δεν βασίζονται σε δεδομένα αλλά στον νόμο των πιθανοτήτων. Και συμπεράσματα που έχουν ποσοστά και συντελεστές, αλλά βασίζονται σε πιθανότητες, όλοι καταλαβαίνουμε ότι έχουν αυξημένες πιθανότητες να αποτύχουν. Ο Προϋπολογισμός που φέρνετε για ψήφιση δεν είναι αποτελεσματικός γιατί δεν είναι ρεαλιστικός.

Και για να είμαστε πιο συγκεκριμένοι:

H Χώρα μας «υποτίθεται» ότι βγήκε από τα μνημόνια και βρίσκεται σε μια δημοσιονομική εποπτεία. Θα αναφέρω τη λέξη «κλειδί» στο σημείο αυτό, το περιβόητο πρωτογενές πλεόνασμα, που η τωρινή Κυβέρνηση, αλλά και η Κυβέρνηση του ΣΥΡΙΖΑ, πανηγυρίζουν ότι έχουν πετύχει. Και όμως και αυτό το πλεόνασμα, που ισχυρίζεται η Κυβέρνηση ότι έχει πετύχει, δεν είναι αληθινό.

Στην πραγματικότητα, είναι πολύ μικρότερο, κάτι που σημαίνει ότι δεν θα ενισχυθούν ουσιαστικά οι ασθενέστερες κοινωνικές ομάδες. Και μιλώντας για ασθενείς κοινωνικές ομάδες, μιλάμε για τους συμπολίτες μας, που έχουν επιβαρυνθεί περισσότερο από τον καθένα, στα χρόνια της κρίσης.

Επίσης, δεν μπορείτε να μιλάτε για πλεονάσματα την ώρα που καθυστερείτε για τρία και πλέον χρόνια, τις συντάξεις των Ελλήνων που δούλευαν για μια ζωή. Συνεχίζετε το ίδιο κόλπο του ΣΥΡΙΖΑ : Μη δίνοντας συντάξεις, να εμφανίζονται πλεονάσματα.

Οι υποψήφιοι συνταξιούχοι, σας ψήφισαν όμως, περιμένοντας ότι θα ζήσουν και αυτοί, μετά από χρόνια εργασίας, με μια καλή σύνταξη. Τώρα αν περιμένετε και εσείς- γιατί το είχαμε ακούσει και αυτό- να πεθάνουν για να σας μείνουν τα λεφτά, να βγείτε να το πείτε στον κόσμο. Λέτε πως προβλέπεται μείωση της συνταξιοδοτικής δαπάνης κατά 192 εκατομμύρια ευρώ και ειδικότερα, κατά 121 εκατ. ευρώ στις κύριες και 71 εκατ. ευρώ στις επικουρικές συντάξεις. Είναι πραγματικά να απορεί κανείς.

Πείτε μας, με τα αναδρομικά τι θα κάνετε; Μιλάμε για δαπάνη πολλών δισεκατομμυρίων ευρώ και εσείς καταρτίζετε Προϋπολογισμό σαν να μην υπάρχουν τα αναδρομικά. Με ποιον τρόπο λοιπόν θα καλύψετε τα αναδρομικά;

Έρχομαι και στο πλεόνασμά σας, το περίφημο, στο οποίο αναφέρθηκα και προηγούμενα. Αυτό το πλεόνασμα, δεν προκύπτει από την αύξηση του εθνικού πλούτου, που θα ήταν το λογικό, αλλά από την υπεροφορολόγηση των Ελλήνων και το χειρότερο είναι ότι το μοιράζετε και σε μορφή επιδόματος. Είναι ανήθικο, είναι αδιανόητο!

Οι σχετικές προβλέψεις του Προϋπολογισμού προσδιορίζουν για φέτος πρωτογενές πλεόνασμα 3,73% του ΑΕΠ, το οποίο συνεπάγεται υπερπλεόνασμα ύψους 436 εκατ. ευρώ. Και αυτό το ποσό η Κυβέρνηση υποστηρίζει ότι μπορεί να το διαθέσει για ανακούφιση στους Έλληνες πολίτες. Οι εξαγγελίες όμως του Πρωθυπουργού στη ΔΕΘ, για το κοινωνικό μέρισμα, φαίνεται να μένουν «λόγια του αέρα», όσο και αν το Υπουργείο Οικονομικών με οικονομικά τερτίπια προσπαθεί να τα μπαλώσει. Έτσι, από τα 436 εκατομμύρια ευρώ θα πρέπει να αφαιρεθούν 200 εκατομμύρια ευρώ, που δεσμεύονται ως «δικλείδα ασφαλείας», για ενδεχόμενες στατιστικές αναθεωρήσεις. Αφαιρούνται όμως και άλλα 150 εκατομμύρια ευρώ, για αποθεματικό, έτσι ώστε να καλυφθούν υποχρεώσεις για Υπηρεσίες Κοινής Ωφέλειας προς τη ΔΕΗ! Είναι ένας τρόπος για να μην μετακυλήσουν τυχόν, ως αυξήσεις στους καταναλωτές, προφανώς με την αύξηση του λογαριασμού ηλεκτρικού ρεύματος. Είναι κάτι που θα προκαλούσε θύελλα διαμαρτυριών. Μιλάμε για απλή αριθμητική. Από τα 436 εκατομμύρια ευρώ, τα οποία είχαμε στο ξεκίνημα, μας μένουν λιγότερο από 100 εκατομμύρια ευρώ, ως πραγματικό νούμερο. Εάν με αυτή την τακτική έχετε καταρτίσει τον Προϋπολογισμό, φοβάμαι ότι αυτό που έχετε εξασφαλίσει είναι η παταγώδης αποτυχία του.

Αλλά και για το 2020, έχετε προσδιορίσει το πλεόνασμα στο 3,6% του ΑΕΠ και το ρυθμό ανάπτυξης για το ίδιο έτος στο 2,8%. Μάλλον σας χαρακτηρίζει μια υπερβολή στα νούμερα.

Και αυτό δεν το λέμε εμείς, αλλά η Τράπεζα της Ελλάδας! Ο Διοικητής της, προσδιόρισε, μεταξύ άλλων, την αύξηση του ΑΕΠ σε 2,4% για το 2020 και όχι 2,8% όπως εσείς! Και αν η διαφορά φαίνεται μικρή, δεν είναι μικρή, γιατί το ΑΕΠ έχει να κάνει με την αξία όλων των τελικών προϊόντων και υπηρεσιών, που παράγονται στη Χώρα και η παραμικρή διαφοροποίηση, παίζει τεράστιο ρόλο στην εθνική οικονομία. Το αφήγημα σας λοιπόν για «τεράστιο» κοινωνικό μέρισμα γκρεμίζεται σαν χάρτινος πύργος.

Δεν μπορώ στο σημείο αυτό να μην αναφερθώ και στο ζήτημα με τα «κόκκινα δάνεια», που έχει πάρει μεγάλες διαστάσεις. Ο ίδιος ο Υπουργός Οικονομικών εξάλλου, έχει αναγνωρίσει το πόσο σημαντικό είναι να διευθετηθούν τα «κόκκινα» δάνεια και σε σχέση με το τραπεζικό σύστημα, αλλά και για την ελληνική οικονομία γενικότερα. Περιμένουμε με αγωνία το σχέδιο «Ηρακλής», που έχει προαναγγείλει ο Υπουργός Οικονομικών για την επίλυση των μη εξυπηρετούμενων δανείων. Επισημαίνουμε όμως ότι για την αντιμετώπιση του θέματος χρειάζονται ολιστικές παρεμβάσεις και όχι ημίμετρα. Το συγκεκριμένο σχέδιο όταν έρθει στη Βουλή θα αφορά μόνο το 40% των μη εξυπηρετούμενων δανείων. Το υπόλοιπο 60% πώς θα το αντιμετωπίσετε; Στη συνέχεια της συνεδρίασης της Επιτροπής θα μας δοθεί η ευκαιρία, να αναπτύξουμε αναλυτικότερα θέματα του Προϋπολογισμού. Επίσης, χαρακτηριστικά θέλω να αναφέρω τα εξής:

-Ο Φόρος Προστιθέμενης Αξίας είναι αυξημένος σχεδόν κατά 500 εκατ. ευρώ σε σχέση με το 2019.

-Οι φόροι κατανάλωσης προβλέπονται να είναι αυξημένοι το 2020 κατά 89 εκατ. ευρώ.

-Ο φόρος εισοδήματος για τα φυσικά πρόσωπα, προβλέπεται αυξημένος κατά 323 εκατομμύρια ευρώ σε σχέση με το 2019.

Δηλαδή, τι κάνει η Κυβέρνηση της Νέας Δημοκρατίας;

Διατυμπανίζει τη μείωση του εισαγωγικού συντελεστή φόρου, αλλά ταυτόχρονα με τα μέτρα της αυξάνει τον φόρο εισοδήματος των φυσικών προσώπων! Και πάλι δηλαδή, τη νύφη θα συνεχίσουν να την πληρώνουν οι μισθωτοί και οι συνταξιούχοι. Αυτή είναι η λύση που βρήκατε για να σωθεί η οικονομία της Χώρας.

Από τα παραπάνω φαίνεται ξεκάθαρα ότι όλα τα μέτρα ανακούφισης της Κυβέρνησης είναι πλασματικά και εξουδετερώνονται ουσιαστικά από τους φόρους, άμεσους και έμμεσους, από το τέλος ακίνητης περιουσίας και τους φόρους μεταβίβασης ακινήτων. Όλα αυτά αυξάνουν τις υποχρεώσεις του ελληνικού νοικοκυριού και εντέλει καταργούν τις όποιες τεχνητές «φοροελαφρύνσεις», που προβλέπει το νομοσχέδιο.

Κύριε Υπουργέ, δίνετε κάποια ψίχουλα, που και αυτά τα παίρνετε τελικά πίσω, με θύματα πάλι τις ευπαθείς κοινωνικές ομάδες. Λέτε για μείωση της ανεργίας στο 17,4% για το 2019 και στο 15,6% για το 2020. Προβλέπετε ότι η αγοραστική δύναμη των συμπολιτών μας θα αυξηθεί κατά 1,8%, σε συνδυασμό και με τη μείωση των φορολογικών συντελεστών. Μα πώς τα λέτε αυτά, ενώ γνωρίζετε πολύ καλά ότι :

-Με την οικονομική κρίση έκλεισαν πολλές επιχειρήσεις, πολλοί εργαζόμενοι έχασαν τις δουλειές τους και το καλύτερο δυναμικό της Χώρας μας, νέοι, με ταλέντο και επιστημονική κατάρτιση, μαζικά εξακολουθούν να φεύγουν για το εξωτερικό.

-Για αυτό και οι πραγματικά άνεργοι δεν είναι μόνο όσοι είναι εγγεγραμμένοι στον ΟΑΕΔ, αλλά είναι πολύ περισσότεροι.

Αυτό που χρειάζεται είναι να δημιουργηθούν μόνιμες θέσεις εργασίας διαφόρων ειδικοτήτων, και όχι ημίμετρα.

Τόσα χρόνια, ο ελληνικός λαός, με το υστέρημά του στήριξε την πατρίδα μας. Δυστυχώς και παρά τις υποσχέσεις σας, ο Προϋπολογισμός σας είναι τελικά «λίγος» απέναντι στην μεγαλοψυχία και αξιοπρέπεια του ελληνικού λαού.

Σας ευχαριστώ .

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αμανατίδης Γεώργιος, Αμυράς Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Βούλτεψη Σοφία, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καλογιάννης Στάυρος, Καραγκούνης Κωνσταντίνος, Καρασμάνης Γεώργιος, Κατσαφάδος Κωνσταντίνος, Κελέτσης Σταύρος, Κοντογεώργος Κωνσταντίνος, Λιβανός Σπυρίδων – Παναγιώτης (Σπήλιος), Μακρή Ζωή (Ζέττα), Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Στύλιος Γεώργιος, Τραγάκης Ιωάννης, Τσαβδαρίδης Λάζαρος, Αλεξιάδης Τρύφων, Γκιόλας Ιωάννης, Ελευθεριάδου Σουλτάνα, Μαμουλάκης Χαράλαμπος (Χάρης), Μωραΐτης Αθανάσιος (Θάνος), Παπαδόπουλος Αθανάσιος, Παπανάτσιου Αικατερίνη, Παπαχριστόπουλος Αθανάσιος (Θανάσης), Συρμαλένιος Νικόλαος, Τζάκρη Θεοδώρα, Τσακαλώτος Ευκλείδης, Φλαμπουράρης Αλέξανδρος, Χαρίτσης Αλέξανδρος (Αλέξης), Χατζηγιαννάκης Μιλτιάδης, Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Σκανδαλίδης Κωνσταντίνος, Καραθανασόπουλος Νικόλαος, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Λογιάδης Γεώργιος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κ. Χήτα.

Το λόγο έχει ο κ. Γεώργιος Λογιάδης, Ειδικός Εισηγητής του ΜέΡΑ25.

**ΓΕΩΡΓΙΟΣ ΛΟΓΙΑΔΗΣ (Ειδικός Εισηγητής του ΜέΡΑ25):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, εγώ θα φώναζα πριν φύγει ο Υπουργός, εύρηκα, εύρηκα. Τι βρήκα; Η Κυβέρνηση και ο Υπουργός Οικονομικών μας λένε ότι δανειζόμαστε με χαμηλότερα επιτόκια, στο τέλος θα φτάσουμε να δανειζόμαστε και με αρνητικά επιτόκια. Αν το κατορθώσουμε αυτό να δανειστούμε με αρνητικά επιτόκια θα αποπληρώσουμε το χρέος μας. Το χρέος μας θα εκμηδενιστεί στο τέλος με τα αρνητικά επιτόκια.

Η Κυβέρνηση ζητωκραυγάζει και διαφημίζει αυτή τη μείωση των επιτοκίων, αλλά πρώτον τα μεγέθη είναι πολύ μικρά για τα χρήματα που άντλησε από τις αγορές, το διάστημα πολύ μικρό επίσης και γνωρίζουμε όλοι την πολιτική της Ευρωπαϊκής Κεντρικής Τράπεζας με το να ρίχνει συνέχεια πακτωλό χρημάτων στην Ευρώπη ολόκληρη, όπου δεν γίνονται επενδύσεις.

Ως οικονομολόγος πραγματικά με φοβίζει αυτό το τεράστιο πρόβλημα. Από τη μια μεριά έχουμε 17 τρισεκατομμύρια δολάρια υπέρ ρευστότητα λιμνάζουσα, που δεν επενδύονται τα χρήματα αυτά έχουμε αρνητικά επιτόκια για να σπρώξουν τα χρήματα αυτά σε επενδύσεις -επενδύσεις δεν γίνονται πουθενά. Από την άλλη μεριά έχουμε τους χρηματιστηριακούς δείκτες να αυξάνονται χωρίς επενδύσεις, αυτό είναι μια τεράστια «φούσκα» στην οικονομία και δεν ξέρω πού θα καταλήξει. Αυτό πραγματικά με ανησυχεί πάρα πολύ.

Τώρα για τον Προϋπολογισμό του 2020. Σήμερα ψηφίσαμε και τον Απολογισμό και Ισολογισμό του 2017 και τώρα συζητάμε τον Προϋπολογισμού του 2020. Βασικά μεγέθη του Προϋπολογισμού κινούνται στην πεπατημένη της λιτότητας. Σε όλη την Ε.Ε. ασκούνται ισχυρές πιέσεις και από την Ευρωπαϊκή Κεντρική Τράπεζα, ακόμη και στη Γερμανία, για σημαντική αύξηση των κρατικών δαπανών και επενδύσεων, ώστε να αποφευχθεί μια υποτροπή στην ύφεση.

Αν αυτό είναι μια φορά αναγκαίο για την κραταιά Γερμανία, είναι πολλές φορές πιο αναγκαίο για την Ελλάδα.

Θα μιλήσω για το μεγάλο πρόβλημα, που όλοι συμφωνούμε, ανεξαρτήτως πολιτικής παράταξης. Τα πρωτογενή πλεονάσματα. Το 2020 θα είναι το τέταρτο συνεχόμενο δημοσιονομικό έτος που καλούμαστε, ως κοινωνία, να αποδώσουμε στους δανειστές μας, εν είδη κεφαλικού φόρου το 3,5% της ετήσιας παραγωγής μας. Ξεκινώντας από το 2017, όπου ο στόχος ήταν το 1,75% του Α.Ε.Π., με τότε την Κυβέρνηση ΣΥΡΙΖΑ να επιτυγχάνει ένα υπερπλεόνασμα της τάξης περίπου του 4% και μάλιστα, να επαίρεται για αυτά τα ματωμένα πλεονάσματα, τέκνα της υπερφορολόγησης και της περικοπής δαπανών.

Για φέτος οι προβλέψεις έχουν εγγραφεί στον Προϋπολογισμό για το ύψος του πρωτογενούς πλεονάσματος να κυμαίνεται στο 3,58% έως 3,88% του Α.Ε.Π. και πάλι πάνω από τον στόχο και πάνω από αυτό το οποίο χρειάζεται να πετύχουμε. Γιατί όμως αναφερόμαστε τόσο στα πρωτογενή πλεονάσματα; Επειδή ακριβώς αποτελούν την πηγή της στασιμότητας που μαστίζει την ελληνική κοινωνία και κυρίως, επειδή αποτελούν τον κύριο μηχανισμό επιβολής του δόγματος της εσωτερικής υποτίμησης. Την μονιμοποιημένη λιτότητα που συνεπάγονται αυτά τα υπέρογκα πρωτογενή πλεονάσματα, ουσιαστικά, διατηρούν χαμηλές έως και αρνητικές τις προσδοκίες των πολιτών για το μέλλον, για την αξιοπρέπεια, ενισχύοντας όμως την αβεβαιότητα. Με τον τρόπο αυτό οι εργαζόμενοι καθίστανται πιο ελαστικοί στο να δεχτούν χειρότερους όρους εργασίας και αμοιβές, οι δε πολίτες, στο σύνολο μας, γινόμαστε πιο δεκτικοί στο ξεπούλημα της δημόσιας περιουσίας και των βασικών αγαθών, για τα οποία δουλεύουμε συνέχεια.

Ας μην λησμονούμε, πως η εσωτερική υποτίμηση αποσκοπεί στην άγρα ανταγωνιστικότητας για την ελληνική οικονομία. Μιας ανταγωνιστικότητας της φτήνιας, με φτηνό εργατικό δυναμικό, δεκτικό σε ελαστικές μορφές εργασίας.

Πρωτογενές πλεόνασμα του δημοσίου ισούται εξ ορισμού με έλλειμα του ιδιωτικού τομέα. Δεν μπορούμε να μιλάμε για ανάπτυξη όταν οι μνημονιακές κυβερνήσεις έχουν δεσμεύσει τη χώρα σε ετήσια αφαίμαξη.

Θα μιλήσω τώρα για τις πρόσφατες φοροελαφρύνσεις της Κυβέρνησης της Ν.Δ.. Προεκλογικά, αλλά και αμέσως μετά τις εκλογές, τόνιζαν πως η Ν.Δ. είναι απόλυτα δεσμευμένη έναντι των δανειστών, προσηλωμένη πλήρως στους στόχους των πρωτογενών πλεονασμάτων. Οι όποιες φοροελαφρύνσεις που υπόσχεται τονίζαμε ότι θα έχουν να κάνουν μόνο με τη διαχείριση του υπερπλεονάσματος που πέτυχε ο ΣΥΡΙΖΑ και επ΄ ουδενί, με αμφισβήτηση των πλεονασμάτων αυτών καθ' αυτών, όπερ και εγένετο.

Οι φοροελαφρύνσεις που φέρνει ο Προϋπολογισμός έχουν να κάνουν κυρίως με την μείωση της φορολογίας των επιχειρήσεων από το 28% στο 24%, αλλά με τρόπο οριζόντιο. Το ΜέΡΑ25 στο πολιτικό του πρόγραμμα και συγκεκριμένα, στις επτά τομές μιλάει για μείωση της φορολογίας των επιχειρήσεων, αλλά για τις μεσαίες και μικρές, όχι για τις λίγες, τις πολύ μεγάλες που λυμαίνονται προνομιακά και ολιγοπωλιακά ολόκληρους κλάδους.

Καταρχήν, μια διευκρίνιση. Άλλο ανάπτυξη, άλλο μεγέθυνση του Α.Ε.Π.. Η ανάπτυξη προϋποθέτει διάχυση της ευημερίας στο σύνολο της κοινωνίας. Η μεγέθυνση είναι απλώς μια αριθμητική αποτύπωση. Το 2019 η Κυβέρνηση εκτιμά μεγέθυνση του Α.Ε.Π. κατά 2%, ενώ το Διεθνές Νομισματικό Ταμείο, η Ευρωπαϊκή Επιτροπή και ο ΟΑΣΑ το τοποθετούν στο 1,8%. Παρομοίως, στην Έκθεση Προϋπολογισμού 2020 η Κυβέρνηση προϋποθέτει μεγέθυνση του Α.Ε.Π. κατά 2,8%, ενώ ο ΟΑΣΑ υπολογίζει στο 2,1%. Ακόμα και με αυτές τις υπεραισιόδοξες προβλέψεις το δημόσιο χρέος που θα παραμείνει περίπου στα 330 δισεκατομμύρια ευρώ, θα φτάσει το 167% του Α.Ε.Π., που όλοι γνωρίζουμε, ότι δεν είναι βιώσιμο. Εν γένει, η Εισηγητική Έκθεση, επαναλαμβάνει την ώριμη συνταγή λιτότητας, δηλαδή συγκράτηση δαπανών και καθήλωση των δημοσίων επενδύσεων. Οι όποιες φοροελαφρύνσεις είναι άνισα κατανεμημένες υπέρ του πολύ μεγάλου επιχειρηματικού τομέα, παρόλο που η παροχή φορολογικών κινήτρων στον ιδιωτικό τομέα έχει δοκιμαστεί κατά κόρον και έχει αποδειχτεί ατελής. Μάλιστα στην παρούσα φάση είναι και εκτός ευρωπαϊκού κλίματος.

Σε όλη την Ε.Ε. ασκούνται ισχυρές πιέσεις και από την Ευρωπαϊκή Κεντρική Τράπεζα, ακόμη και από την Γερμανία, για αύξηση των κρατικών δαπανών. Την ίδια στιγμή, οι δαπάνες που προορίζονται για τους κατεξοχήν κοινωνικούς τομείς της κρατικής χρηματοδότησης, την Παιδεία, την Υγεία, τον Πολιτισμό, τη στήριξη των ασθενέστερων, την Κοινωνική Πρόνοια είτε μένουν στάσιμες είτε έχουν περικοπεί αισθητά. Το ίδιο ποσόν με την πρόβλεψη του 2019 εμφανίζεται να έχουν τα οικογενειακά επιδόματα. Στην πραγματικότητα ο στόχος του 2020 στερεί κατά 139 εκατομμύρια ευρώ έναντι του 2019, καθώς παρατηρήθηκε υπέρβαση του ποσού. Μειωμένες κατά 3 εκατομμύρια ευρώ θα είναι και οι δαπάνες για τους ανασφάλιστους υπερήλικες, ενώ μείωση θα έχει και το κοινωνικό εισόδημα αλληλεγγύης, με προϋπολογισμό 850 εκατομμύρια ευρώ, δηλαδή αρκετά κάτω από το 1 δισεκατομμύριο ευρώ που είχε προβλεφθεί για το 2019, αλλά σύμφωνα με την εκτίμηση, λόγω μη απορρόφησης όλου του ποσού, η τελική δαπάνη για το τρέχον έτος δεν θα ξεπεράσει τα 680 εκατομμύρια ευρώ.

Η μείωση του κοινωνικού εισοδήματος αλληλεγγύης αποδίδεται ενδεχομένως στο ξεσκαρτάρισμα των δικαιούχων, εφόσον τεθεί - σύμφωνα με πληροφορίες - ως προϋπόθεση για την χορήγησή του και η υποβολή αποδεικτικού εγγραφής στο σχολείο των τέκνων των δικαιούχων. Μειωμένη κατά 192 εκατομμύρια ευρώ προβλέπεται η συνταξιοδοτική δαπάνη, 121 εκατομμύρια ευρώ οι κύριες συντάξεις και 71 εκατομμύρια ευρώ οι επικουρικές.

Το Πρόγραμμα Δημοσίων Επενδύσεων προβλέπει δαπάνες 6,7 δισ. ευρώ, ένα ποσό σταθερό από το 2011 και σχεδόν 2 δισ. ευρώ λιγότερα από αυτά που προέβλεπε ο τελευταίος προ μνημονίων Προϋπολογισμός, αυτός του 2010. Ακόμη και αυτές οι ήδη περικομμένες δαπάνες, οι δημόσιες επενδύσεις, κάθε χρόνο μένουν ανεκτέλεστες με ποσοστό τουλάχιστον 10%, για να υπηρετούν τα πρωτογενή πλεονάσματα.

Ο Προϋπολογισμός του 2020 προβλέπει τυπικά μια μικρή αύξηση των δημοσίων επενδύσεων κατά 600 εκατομμύρια ευρώ σε σχέση με την φετινή πρόβλεψη, αλλά αν λάβουμε υπόψη ότι από το φετινό Πρόγραμμα Δημοσίων Επενδύσεων στο δεκάμηνο 800 εκατομμύρια ευρώ μένουν ανεκτέλεστα και προφανώς θα μείνουν ανεκτέλεστα μέχρι το τέλος του έτους, πρόκειται για μια λογιστική μόνο αύξηση, που θα χαθεί στη «μαύρη τρύπα» του πρωτογενούς πλεονάσματος.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει ο κ. Σπανάκης.

**ΒΑΣΙΛΕΙΟΣ – ΠΕΤΡΟΣ ΣΠΑΝΑΚΗΣ (Ειδικός Εισηγητής της Νέας Δημοκρατίας)**: Κύριε Υπουργέ, κυρίες και κύριοι συνάδελφοι, σήμερα μας δίδεται η δυνατότητα να εξετάσουμε στην Επιτροπή μας τον Κρατικό Προϋπολογισμό του 2020. Να δούμε συγκεκριμένα σε αριθμούς τι αλλάζει και τι αφήνουμε πίσω. Ποιες είναι οι προοπτικές της Ελληνικής οικονομίας και ποια ήταν τα αγκάθια των τελευταίων ετών που οδήγησαν τη Χώρα σε ένα πραγματικό αδιέξοδο. Θέλω πραγματικά να ευχαριστήσω την παράταξη μου που μου δίνει την δυνατότητα να είμαι ένας από τους Εισηγητές του Προϋπολογισμού αυτού.

Ο Προϋπολογισμός αυτός σβήνει την κόκκινη γραμμή του παρελθόντος και αποτυπώνει τη νέα, τη σταθερή, την αναπτυξιακή, τη σταθερή οικονομική πολιτική αυτής της Κυβέρνησης αφήνοντας πίσω ιδεοληψίες, πειράματα και λαϊκισμούς χωρίς αντίκρισμα του πρόσφατου παρελθόντος.

Ο Προϋπολογισμός του 2020 όχι μόνο καλύπτει το δημοσιονομικό κενό που κληρονόμησε η νέα Κυβέρνηση για το τρέχον και το επόμενο έτος (396 εκατομμύρια ευρώ και 1 δις ευρώ αντίστοιχα στις 10.7.2019), αλλά δημιουργεί ταυτόχρονα τον δημοσιονομικό χώρο για τη σημαντική μείωση των φορολογικών συντελεστών, την αύξηση των δημοσίων επενδύσεων και την πυροδότηση ενός κύκλου οικονομικής προόδου για τα επόμενα χρόνια.

Με απλά λόγια φέρνει φοροελαφρύνσεις και φορολογικά κίνητρα που ξεπερνούν το 1 δισεκατομμύριο και μέσω της εφαρμογής της νέας οικονομικής πολιτικής δημιουργεί τις προϋποθέσεις για την προσέλκυση επενδύσεων, τη δημιουργία νέων θέσεων εργασίας και την αύξηση της κατανάλωσης.

Όλα αυτά οδηγούν σε έναν βασικό δρόμο, στον δρόμο της αύξησης του πραγματικού εισοδήματος των Ελληνικών νοικοκυριών.

Και για να τα λέμε πιο συγκεκριμένα η νέα οικονομική πολιτική της Κυβέρνησης Μητσοτάκη που αποτυπώνεται και στον Προϋπολογισμό του 2020, φέρνει νέες λέξεις στο καθημερινό μας λεξιλόγιο, όπως κοινωνική δικαιοσύνη, αξιοπιστία της ελληνικής οικονομίας, εμπιστοσύνη.

Και μιας και αναφέρω την λέξη «εμπιστοσύνη», θέλω, κυρίες και κύριοι συνάδελφοι, να μελετήσουμε την ενότητα, το κεφάλαιο του Δημόσιου Χρέους.

Γιατί η διαφορά μας είναι ότι εμείς μηδενίσαμε τα άσκοπα υπερπλεονάσματα, αφού προηγουμένως εσείς κύριοι του ΣΥΡΙΖΑ στραγγίξατε με 11,4 δις ευρώ τα ελληνικά νοικοκυριά και τις επιχειρήσεις.

Η εμπιστοσύνη εκφράστηκε ήδη με τη σημαντική μείωση των επιτοκίων των εκδόσεων του δεκαετούς ομολόγου από το 3,875% τον Μάρτιο στο 1,5% τον Οκτώβριο του 2019.

Εντυπωσιακή όμως ήταν και η πορεία των ελληνικών ομολόγων στην δευτερογενή αγορά όπου έχουμε ιστορικά χαμηλές αποδόσεις, γεγονός που οδηγεί στη μείωση του κόστους δανεισμού του Ελληνικού Δημοσίου, με φανερό και ξεκάθαρο θετικό αντίκτυπο στο κόστος δανεισμού επιχειρήσεων και πιστωτικών ιδρυμάτων.

Ιστορικό γεγονός των τελευταίων μηνών είναι η διαμόρφωση αρνητικού επιτοκίου στις δημοπρασίες των τρίμηνων εντόκων γραμματίων Οκτωβρίου και Νοεμβρίου. Ας μην ξεχνούμε όμως την άρση των capital controls, καθώς και την αποπληρωμή των ακριβών δανείων προς το ΔΝΤ.

Είναι βέβαιο ότι όλα αυτά βελτιώνουν σημαντικά την αποπληρωμή του Δημόσιου Χρέους. Το Δημόσιο Χρέος θα μπορούσε να το δει και να το αναλύσει κανείς από πολλές πλευρές και με πολλούς τρόπους, αυτό όμως που έχει μεγάλη σημασία είναι και η συνδυασμένη προοπτική βιωσιμότητας του χρέους, αλλά και των φυσικών και νομικών προσώπων.

Επιτρέψτε μου να πω ότι μια ουσιαστική ανάλυση βιωσιμότητας του χρέους καταγράφεται στην Έκθεση Νοεμβρίου της Ενισχυμένης Εποπτείας. Εκεί βλέπουμε μεγάλη βελτίωση στο χρόνο που γίνεται βιώσιμο το χρέος του Ελληνικού κράτους, κατά 6 έτη νωρίτερα. Εάν αυτό δεν σας λέει τίποτα, εμάς μας λέει πολλά και είμαι βέβαιος ότι λέει πολλά και στους αναλυτές, αφού στην οικονομία η εμπιστοσύνη και αξιοπιστία μεταφράζονται σε διαγράμματα και αριθμούς.

Κρατάμε λοιπόν στα χέρια μας το κλειδί της μείωσης των πρωτογενών πλεονασμάτων, αλλά και το κλειδί για την αύξηση του ΑΕΠ μας και αυτό θα συμβεί. Σας προσκαλώ κυρίες και κύριοι συνάδελφοι να δείτε τι ποσοστό του ΑΕΠ ήταν οι ληξιπρόθεσμες οφειλές των φορολογουμένων το 2014 και τι ποσοστό το 2019. Αξίζει να το δείτε. Αυτή είναι η κληρονομιά της οικονομικής και κυρίως της φορολογικής πολιτικής του ΣΥΡΙΖΑ.

Θα μου επιτρέψετε να πω, ότι το 2014, το κλάσμα με αριθμητή τις ληξιπρόθεσμες οφειλές και παρονομαστή το ΑΕΠ ήταν 41,5% και επί των ημερών του ΣΥΡΙΖΑ «πέταξε» στο 56%. Με απλά λόγια, φτάσατε τα νοικοκυριά και τις επιχειρήσεις να χρωστούν πάνω από το 56% ΑΕΠ. Αυτή είναι η αποτίμηση της φορολογικής σας πολιτικής.

Με τον Προϋπολογισμό αυτόν, φεύγουμε από την εποχή της υπερφορολόγησης και της αποεπένδυσης.

Το χρέος της κεντρικής Διοίκησης διαμορφώνεται στα 351,16 δισεκατομμύρια ευρώ, δηλαδή σε ποσοστό 178% του ΑΕΠ όταν επί των ημερών ΣΥΡΙΖΑ ξεπέρασε και το 190% αφού το 2018 έφτασε στο 194,3% του ΑΕΠ.

Θέλετε όμως να μιλήσουμε για το χρέος της Γενικής Κυβέρνησης; Που εμείς προϋπολογίζουμε ότι θα προσεγγίσει τα 329,5 δισεκατομμύρια ευρώ και σε ποσοστό το 167% του ΑΕΠ όταν επί των ημερών σας ξεπερνούσε το 181% του ΑΕΠ και τα 334 δισεκατομμύρια ευρώ.

Και επιτρέψτε μου να πω ότι αυτά είναι αποτέλεσμα του οικονομικού κλίματος που χτίζουμε με την τολμηρή και μεταρρυθμιστική πολιτική μας, με την οικονομική σταθερότητα που φέρνουμε στην ελληνική οικονομία εφαρμόζοντας ένα ξεκάθαρο οικονομικό πρόγραμμα.

Δεν πρέπει να απαξιώνουμε το γεγονός, το ιστορικό γεγονός, ότι το Ελληνικό Δημόσιο δανείστηκε βραχυπρόθεσμα μέσω της έκδοσης των ελληνικών εντόκων γραμματίων τρίμηνης διάρκειας για πρώτη φορά με αρνητικό επιτόκιο στις δημοπρασίες του Οκτωβρίου και του Νοεμβρίου του 2019.

Και ερωτώ κυρίες και κύριοι συνάδελφοι, όλα αυτά δεν σας λένε τίποτα; Δεν βλέπετε αλλαγή στην οικονομική πολιτική, στο οικονομικό κλίμα;

Άκουσα με πολύ προσοχή όλους τους συναδέλφους και τον Εισηγητή από το Κίνημα Αλλαγής να λέει ότι καταθέτουμε τον ίδιο Προϋπολογισμό με τον Προϋπολογισμό που κατέθεσε ο ΣΥΡΙΖΑ χωρίς δικλίδες ασφαλείας και αβεβαιότητα. Και θα ήθελα να του απαντήσω ότι για εμάς η εφαρμογή της οικονομικής πολιτικής δεν είναι «ραντεβού στα τυφλά», όπως έκανε ο ΣΥΡΙΖΑ και με τον Προϋπολογισμό που καταθέτουμε και εξετάζουμε αυτές τις ημέρες στην Επιτροπή το αποδεικνύουμε. Αβεβαιότητα δεν φέρνει η ενίσχυση της επιχειρηματικότητας ούτε η μείωση των φορολογικών συντελεστών. Εμείς επενδύουμε στη στήριξη της οικογένειας και δημιουργούμε οικονομικό κλίμα που το είχε ανάγκη η οικονομία μας σε όλους τους τομείς.

Επιτρέψτε μου όμως να αναφερθώ και σε ορισμένα συνθήματα του ΣΥΡΙΖΑ πριν γίνει Κυβέρνηση. Τελικά κύριοι συνάδελφοι, ποιον χτυπήσατε: τον εύκολο στόχο, δηλαδή τον συνταξιούχο, τον μισθωτό, τον ελεύθερο επαγγελματία ή αυτόν που φοροδιαφεύγει;

Απαντήστε μας, τι κάνατε τελικά με την περίφημη λίστα Λαγκάρντ ή τις άλλες λίστες που προβάλατε ως προεκλογικά συνθήματα το 2015; Απλά κρυφτήκατε πίσω από την μεθοδευμένη δημοσιότητα για να καλύψετε την αδράνεια σας.

Εμείς προχωρούμε :

Στην ενίσχυση των ηλεκτρονικών συναλλαγών και ταυτόχρονα σεβόμαστε τα εισοδήματα και τις υποχρεώσεις, όλων αφού όταν κάποιος έχει δανεισμό, έχει ενοίκια, έχει υψηλές φορολογικές επιβαρύνσεις, το ποσοστό των ηλεκτρονικών συναλλαγών περιορίζεται στο 20%. Να επισημάνω ότι οι άνω των 70 ετών δεν έχουν τέτοια υποχρέωση και το λέω γιατί διαπιστώνω ότι πολλοί συνάδελφοι σπεύδουν να κινδυνολογήσουν εδώ στη Βουλή ή στα μέσα ενημέρωσης.

Προχωρούμε γρήγορα τα ηλεκτρονικά βιβλία των επιχειρήσεων για να χτυπήσουμε στην βάση της την φοροδιαφυγή.

Άμεσα ρυθμίζουμε την ηλεκτρονική αγορά στοιχημάτων μέσω της διασύνδεσης των ηλεκτρονικών και φορολογικών συστημάτων, γεγονός που θα οδηγήσει σε φορολογική συμμόρφωση και σημαντική αύξηση εσόδων.

Προϋπολογίζουμε πάνω από 557 εκατομμύρια ευρώ ότι θα φέρει η καταπολέμηση της φοροδιαφυγής και η διεύρυνση της φορολογικής βάσης με μέτρα προώθησης των ηλεκτρονικών συναλλαγών.

Με τον Προϋπολογισμό του 2020 δεν έρχεται ούτε ένας νέος φόρος και ταυτόχρονα η Κυβέρνηση του Κυριάκου Μητσοτάκη μετατρέπει το ασφαλιστικό σύστημα που κληρονομήσαμε από ένα δεύτερο φορολογικό μηχανισμό, σε πραγματικό ασφαλιστικό σύστημα που θα φέρει οφέλη και μόνο οφέλη στους δικαιούχους. Προχωρούμε για την καταπολέμηση της φοροδιαφυγής, σε συνεργασίες με άλλα κράτη για την ανταλλαγή και αξιοποίηση πληροφοριών, σε έμμεσες τεχνικές ελέγχου και στις επιχειρήσεις, ενώ προτεραιότητα δίνουμε και στον έλεγχο των ενδοομιλικών συναλλαγών. Στοχεύουμε στην επιτάχυνση της επίλυσης των Εκκρεμών Φορολογικών Διαφορών στα Διοικητικά Δικαστήρια.

Σεβόμαστε τον κόπο του κάθε συνταξιούχου, με τα δύο φορολογικά νομοθετήματα βάζουμε τις βάσεις μιας άλλης φορολογικής πολιτικής, αυτής που ψήφισε ο Ελληνικός λαός στις 7 Ιουλίου.

Οι μειώσεις των φορολογικών συντελεστών θα συμβάλουν αποφασιστικά στην καταπολέμηση της φοροδιαφυγής και μέσα από ένα οργανωμένο πλαίσιο φορολογικών κα τελωνειακών ελέγχων.

Κυρίες και κύριοι συνάδελφοι,

Έχουμε την βούληση να προχωρήσουμε σε μεταρρυθμίσεις με θετικό αντίκτυπο σε νοικοκυριά, σε επιχειρήσεις, σε όλες τις τοπικές κοινωνίες.

Εμείς μετατρέπουμε την Ελλάδα των κατασχέσεων που κληρονομήσαμε από εσάς, σε Ελλάδα των ευκαιριών και της κοινωνικής δικαιοσύνης.

Προχωρούμε άμεσα ένα σπουδαίο πρόγραμμα αποκρατικοποιήσεων. Αξίζει να επισημανθεί ότι το ΤΑΙΠΕΔ υλοποιεί ένα ευρύ πρόγραμμα αξιοποίησης της ιδιωτικής ακίνητης περιουσίας του Δημοσίου. Για το σύνολο των ακινήτων που έχουν περιέλθει στο ΤΑΙΠΕΔ στο παρελθόν και για εκείνα που παραμένουν στο χαρτοφυλάκιό του σύμφωνα με το νόμο 4389/2016, απαιτείται συνήθως μια περίοδος ενεργειών νομικής και τεχνικής ωρίμανσης, ώστε να είναι εφικτή η έναρξη διαδικασίας αξιοποίησης. Μετά το 2016 παρέμειναν στο ΤΑΙΠΕΔ περί τα 91 ακίνητα. Εξ αυτών ήδη έχουν αξιοποιηθεί τα 37, ενώ βρίσκονται σε ώριμη φάση προς αξιοποίηση άλλα 15.

Εντός του 2019:

* Ολοκληρώθηκε ο διαγωνισμός για την επέκταση κατά 20 έτη της Σύμβασης Παραχώρησης του Διεθνούς Αεροδρομίου της Αθήνας και εισπράχθηκε συνολικό τίμημα 1,13 δισεκατομμύρια ευρώ.
* Ολοκληρώθηκε ο διαγωνισμός για την πώληση του 100% του μετοχικού κεφαλαίου της Ελληνικής Εταιρείας Συντήρησης Σιδηροδρομικού Τροχαίου Υλικού ΕΕΣΣΤΥ, με την είσπραξη του συνολικού τιμήματος των 22 εκατομμυρίων ευρώ.
* Υπεγράφη η σύμβαση παραχώρησης του δικαιώματος χρήσης, λειτουργίας, διαχείρισης και εκμετάλλευσης της μαρίνας Χίου. Η πρώτη δόση των 600 εκατομμτρίων ευρώ, από το συνολικό τίμημα των 6,2 εκατομμυρίων ευρώ πρόκειται να εισπραχθεί έως το τέλος του έτους. Διευκρινίζεται ότι η συνολική αξία της Συμφωνίας περιλαμβάνει το εφάπαξ καταβλητέο ποσό συν ετήσια αμοιβή παραχώρησης πλέον ποσοστού επί των ετήσιων εσόδων της μαρίνας.
* Ο διαγωνισμός για την αξιοποίηση του ακινήτου Castello Bibelli στην Κέρκυρα βρίσκεται στο τελικό στάδιο ολοκλήρωσης και η πρώτη δόση των 1,6 εκατομμυρίων ευρώ από το συνολικό τίμημα των 4,2 εκατομμυρίων ευρώ αναμένεται ότι θα καταβληθεί πριν το τέλος του 2019.
* Ολοκληρώθηκε η πώληση για το Νότιο Αφάντου Ρόδου και εισπράχθηκε το συνολικό τίμημα των 15,2 εκατομμυρίων ευρώ, ενώ υπεγράφη και η σύμβαση πώλησης (SPA) για το Βόρειο Αφάντου Ρόδου και η πρώτη δόση των 13,5 εκατομμυρίων ευρώ, από το συνολικό τίμημα των 26,9 εκατομμυρίων ευρώ πρόκειται να εισπραχθεί μέσα στο 2020.
* Ανακηρύχθηκε προτιμητέος επενδυτής για την παραχώρηση του δικαιώματος χρήσης, λειτουργίας, διαχείρισης και εκμετάλλευσης της μαρίνας Αλίμου, που για χρόνια παρέμενε στην ίδια κατάσταση, για περίοδο 40 ετών (η «Άκτωρ Παραχωρήσεις ΑΕ») και η πρώτη δόση των 27,8 εκατομμυρίων ευρώ, από το συνολικό τίμημα, το οποίο υπερβαίνει τα 177 εκατομμύρια ευρώ, πρόκειται να εισπραχθεί μέσα στο επόμενο έτος. Διευκρινίζεται ότι η συνολική αξία της Συμφωνίας περιλαμβάνει εφάπαξ καταβλητέο ποσό κατά την έναρξη της παραχώρησης συν ετήσια αμοιβή παραχώρησης πλέον ποσοστού επί των ετήσιων εσόδων της μαρίνας και με τη σύμφωνη γνώμη των τοπικών κοινωνιών και σίγουρα αξίζουν συγχαρητήρια στην τοπική αυτοδιοίκηση.
* Βρίσκεται σε εξέλιξη η διαδικασία και γίνονται οι απαιτούμενες ενέργειες για την ολοκλήρωση της συναλλαγής που αφορά στην πώληση του 100% των μετοχών της «Ελληνικό ΑΕ». Η πρώτη δόση του τιμήματος 300 εκατομμυρίων ευρώ αναμένεται να καταβληθεί το πρώτο τρίμηνο του έτους 2020.

Τέλος, βρίσκεται σε εξέλιξη η προπαρασκευή και ωρίμανση πολλών ακόμα άλλων, όπως του 30% των μετοχών του Διεθνούς Αερολιμένα Αθηνών, του 65% της ΔΕΠΑ, της μακροχρόνιας παραχώρησης για 35 έτη του δικαιώματος χρηματοδότησης λειτουργίας, συντήρησης και εκμετάλλευσης της Εγνατίας Οδού και των επί του αυτοκινητοδρόμου τριών κάθετων αξόνων που υπάρχουν, των περιφερειακών Λιμένων και Μαρίνων όπως της Ιτέας και της Αρετσούς στη Θεσσαλονίκη, του σχεδόν εξαντληθέντος κοιτάσματος φυσικού αερίου του Νομού Καβάλας και η μετατροπή του σε υπόγειο χώρο αποθήκευσης φυσικού αερίου, λοιπών άλλων ακινήτων που εμπεριέχονται στο χαρτοφυλάκιο του ΤΑΙΠΕΔ, όπως είναι το ακίνητο πρώην αμερικανικής βάσης Γουρνών, πρώην εργοταξιακοί χώροι έργου ζεύξης Ρίου-Αντιρρίου και λοιπά.

Τα συνολικά έσοδα για το 2020 και σε αυτό αξίζει να δώσουμε ιδιαίτερη σημασία, τα οποία αναμένεται να πραγματοποιηθούν από το ΤΑΙΠΕΔ, ανέρχονται σε 2,44 δισεκατομμύρια ευρώ. Δηλαδή –προσέξτε- για το 2020 θα έχουμε περισσότερα έσοδα από αποκρατικοποιήσεις της τελευταίας δεκαετίας και αν κάνω λάθος, διορθώστε με. Συγκεκριμένα,2 δισ. ευρώ από έργα σε στάδιο προετοιμασίας, 27,8 εκατομμύρια ευρώ από τη Μαρίνα Αλίμου, 300 εκατομμύρια από το Ελληνικό, 13,5 εκατομμύρια ευρώ από το Αφάντου και χαίρομαι γιατί μεγάλο μέρος των αποκρατικοποιήσεων υλοποιείται στην εκλογική μου περιφέρεια, μία περιοχή που θέλει νέες θέσεις εργασίας, θέλει τόνωση της τοπικής οικονομίας, κάτι που θέλει και η τοπική αυτοδιοίκηση και κάτι τέτοιο θα συμβεί στον Άλιμο, στο Ελληνικό, στην Αργυρούπολη, στη Γλυφάδα, με αντίκτυπο στο σύνολο της ελληνικής οικονομίας.

Κυρίες και κύριοι συνάδελφοι, διάβασα σήμερα σε μία ιστορική ημερήσια οικονομική εφημερίδα ότι ξένοι οίκοι ανακαλύπτουν τα ελληνικά ιδρύματα έπειτα από μακρά διακοπή και συστήνουν στους επενδυτές να προχωρήσουν σε αγορές ομολόγων. Αυτό είναι το κλίμα εμπιστοσύνης που φέραμε. Αυτή την οικονομική πολιτική εκφράζει ο Προϋπολογισμός του 2020. Είναι σε κάθε περίπτωση ένας προϋπολογισμός ρεαλιστικός, πραγματικός, αληθινός, μακριά από τις λογικές του παρελθόντος και των αποτυχημένων οικονομικών πολιτικών και για αυτό το λόγο προτείνω και καλώ όλες τις Πτέρυγες να τον υπερψηφίσουν.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ, κύριε Σπανάκη.

Το λόγο έχει ο κ. Κουτεντάκης.

**ΦΡΑΓΚΙΣΚΟΣ ΚΟΥΤΕΝΤΑΚΗΣ (Συντονιστής του Γραφείου Προϋπολογισμού του Κράτους στη Βουλή):** Ευχαριστώ, κύριε Πρόεδρε. κύριε Υπουργέ, κυρίες και κύριοι Βουλευτές, θα είμαι εξαιρετικά σύντομος στην παρέμβασή μου.

Η Εισηγητική Έκθεση του Προϋπολογισμού οριστικοποιεί κατά κάποιο τρόπο τις προβλέψεις του Προσχεδίου. Όσον αφορά τις μακροοικονομικές προβλέψεις, είναι πλήρως ταυτόσημες με αυτές που είδαμε στο Προσχέδιο. Όσον αφορά τις δημοσιονομικές προβλέψεις, υπάρχουν κάποιες οριακές αλλαγές.

Δεν θα σας κουράσω με νούμερα, τα έχουμε γράψει στη γνώμη μας και μπορείτε να τα δείτε. Το βασικό είναι ότι είναι αυξημένα και τα έσοδα και τα έξοδα της Γενικής Κυβέρνησης. Τα έσοδα, που είναι ίσως το πιο ενδιαφέρον, προκύπτουν εν μέρει από αυξημένα φορολογικά έσοδα, υποθέτω ότι έχει να κάνει με τα νεότερα στοιχεία του Σεπτεμβρίου που είχαν στη διάθεσή τους στο Υπουργείο Οικονομικών και αναθεώρησαν τις προβλέψεις για το επόμενο έτος και ένα μέρος προκύπτει από πώληση παγίων περιουσιακών στοιχείων, το οποίο τελικά δεν μετράει στο πλεόνασμα γιατί αφαιρείται στις προσαρμογές.

Στο τελικό αποτέλεσμα η επίπτωση είναι ελάχιστη, είναι 44 εκατομμύρια, πράγμα που σημαίνει ότι δεν έχουμε κάτι το ουσιαστικό που να απαιτεί ιδιαίτερο σχολιασμό. Όσον αφορά τις δημοσιονομικές παρεμβάσεις, βλέπουμε κάποιες επίσης οριακές μεταβολές και στις επεκτατικές παρεμβάσεις και στις περιοριστικές παρεμβάσεις, οι οποίες ωστόσο, πάλι είναι ελάχιστες, της κλίμακας των 20 εκατομμυρίων συνολικά η καθεμία, οπότε πάλι δεν τίθεται θέμα αλλαγής του σχεδιασμού.

 Με δεδομένο ότι δεν υπάρχει κάτι διαφορετικό, η γνώμη μας σαν Γραφείο Προϋπολογισμού είναι η ίδια που εκφράσαμε για το Προσχέδιο, ότι επιτυγχάνει επί της αρχής το δημοσιονομικό στόχο. Έχει, ωστόσο, τρεις σημαντικές αβεβαιότητες, οι οποίες θα πρέπει να ελέγχονται προσεκτικά στη διάρκεια του έτους. Η πρώτη αβεβαιότητα έχει να κάνει με την δυνατότητα των φορέων της κεντρικής και της γενικής κυβέρνησης να μειώσει τις δαπάνες στο προβλεπόμενο ύψος. Είναι γύρω στα 800 εκατομμύρια ευρώ, εάν δεν κάνω λάθος, συνολικά η εξοικονόμηση που προβλέπεται να επιτευχθεί.

 Η δεύτερη αβεβαιότητα έχει να κάνει με την αποτελεσματικότητα της αυστηροποίησης των ηλεκτρονικών συναλλαγών, το αν τελικά τα καταφέρει να αποδώσει τα επιπλέον έσοδα στο ποσό που προβλέπεται.

Η τρίτη αβεβαιότητα έχει να κάνει με το ρυθμό μεγέθυνσης. Αν θα είναι, δηλαδή, στο 2,8% του ΑΕΠ που προβλέπει ο Προϋπολογισμός ή θα είναι κάπου χαμηλότερα, όπως προβλέπουν οι περισσότεροι διεθνείς οργανισμοί.

Η Εισηγητή Έκθεση του Προϋπολογισμού είναι η πρώτη που περιλαμβάνει τον πίνακα 3.2, ο οποίος έχει μία ταξινόμηση των εσόδων και των δαπανών του συνόλου της Γενικής Κυβέρνησης, η οποία είναι η πιο διαφανής και ξεκάθαρη, όσον αφορά την όποια συζήτηση για τον Κρατικό Προϋπολογισμό. Υπήρχε στο Προσχέδιο, τον είδαμε και στην Εισηγητική Έκθεση και αυτό οφείλω να το αποδώσω στον κύριο Υπουργό που τον συμπεριέλαβε.

Επιτρέψτε μου να πω ότι αυτό δεν είναι ένα τεχνικό ζήτημα. Αφενός, νομίζω ότι όλοι θα συμφωνήσουμε ότι είναι θέμα αρχής η διαφάνεια στους λογαριασμούς του δημοσίου. Να γνωρίζει ο κάθε πολίτης από πού εισπράττονται και που ξοδεύονται τα δημόσια χρήματα και αφετέρου νομίζω ότι η καλή αποτύπωση των αριθμών διευκολύνει και εσάς την όποια κοινοβουλευτική συζήτηση για τη δημοσιονομική πολιτική και τον προϋπολογισμό.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Παπαχριστόπουλος.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ (Ειδικός Εισηγητής του ΣΥΡΙΖΑ)**: Όσοι έχουν μεταφυσικές αναζητήσεις, πιστεύουν και στα θαύματα. Μετά από 40 χρόνια, 20 περίπου διακυβερνήσεις από το ΠΑΣΟΚ, σήμερα το λένε Κίνημα Αλλαγής, και άλλα τόσα από τη Νέα Δημοκρατία, προφανώς με την επιφοίτηση του Αγίου Πνεύματος μέσα σε πέντε μήνες ακούω απίστευτα πράγματα. Εγώ εύχομαι να τους βγουν αληθινά, αλλά ας δούμε την πραγματικότητα.

Καταρχάς, μαθαίνω ότι ο ιδιοκτήτης της Lamda Development, που θα δώσει εργατικά καινούργια χέρια κ.λπ., διαπραγματεύεται περίπου 880 εκατομμύρια ευρώ, δηλαδή περίπου στο 1 δισεκατομμύριο ευρώ, από δύο τράπεζες. Από τη Eurobank και την Πειραιώς. Θέλω ακόμα να πω σαν είδηση ότι δύο ξένοι επενδυτές σ’ αυτή την επιχείρηση έχουν ήδη φύγει. Ακόμα, θέλω να θυμίσω ότι τα ΕΛΠΕ, τα οποία ελέγχουν από τις 13 εταιρείες που ερευνούν εξορύξεις από την Κέρκυρα μέχρι την Κρήτη, η Lamda Development ελέγχει τις 9 εταιρείες και περιμένει μικρά κέρδη από εκεί. Δηλαδή, παίζουμε κορώνα - γράμματα πολιτισμό, τουρισμό για να προλάβει ο κύριος Λάτσης να πάρει κάποια χρήματα για να επενδύσει. Εδώ γεννιέται ένα ερώτημα. Μπορεί να μας το απαντήσει κανείς;

Θυμόμαστε, πολλές φορές, τότε, τον Κυριάκο Μητσοτάκη, -σήμερα είναι Πρωθυπουργός- με σεβασμό να μας λέει ότι θα κατεβάσει τα πλεονάσματα γρήγορα. Του δόθηκε, λοιπόν, μια φοβερή ευκαιρία. Διότι, εάν από το «μαξιλάρι» των 37 δις ευρώ, αφαιρούσαμε τα 5,5 δις ευρώ κατεβάζαμε 1% του Α.Ε.Π. και εξοικονομούσαμε 2 δισεκατομμύρια ευρώ αμέσως και μπορούσαμε με αυτά να κάνουμε δουλειές. Βλέπουμε, όμως, ότι το «μαξιλάρι» αλλού πηγαίνει. Ξαναλέω, σημερινή είδηση, 880 εκατομμύρια ευρώ, κοντά 1 δισεκατομμύριο ευρώ, στην Lamda Development.

Και έρχομαι στα θέματά μας.

Μια αποστροφή του λόγου του Πρωθυπουργού, του κ. Κυριάκου Μητσοτάκη, σε μια συζήτηση που έγινε την Παρασκευή, στην Επίκαιρη Ερώτηση που έκανε ο Αρχηγός της Αξιωματικής Αντιπολίτευσης, ο Αλέξης ο Τσίπρας. Τι ζήτησε ο Αλέξης ο Τσίπρας; Πιστεύω τα αυτονόητα. Του ζήτησε στη Συνταγματική Αναθεώρηση, μια ερμηνευτική διάταξη, να μην παραγράφονται οι δωροδοκίες των Υπουργών του παρελθόντος. Πιο απλά δεν μπορώ να το πω. Και στην απάντησή του, ο Πρωθυπουργός του είπε «Ξέρετε, κύριε Τσίπρα, καμιά φορά τα λευκά κολάρα είναι βρώμικα» - το θυμάμαι, ήμουν μέσα στην αίθουσα- «και δεν φοράνε και γραβάτα». Ένας ζόρικος υπαινιγμός. Και διερωτώμαι. Ιδού πεδίο δόξης λαμπρό. Τι εμπόδιζε, λοιπόν; Γιατί και εμείς κυβερνήσαμε 4,5 χρόνια και μακάρι να μας πιάσουν. Και μάλιστα, θυμάμαι και έναν οξύθυμο Υπουργό του, που απειλούσε θεούς και δαίμονες με ειδικά δικαστήρια, – δεν θέλω να πω ονόματα τώρα, ούτε να ξύσω πληγές- το μισό Υπουργικό Συμβούλιο στην γκιλοτίνα και πάει λέγοντας. Νάτη η ευκαιρία. Μαζί. Τι μας πειράζει να ελέγξουμε την παθητική δωροδοκία και πριν από το 2019; Γιατί και εμείς κυβερνήσαμε 4,5 χρόνια. Ιδού πεδίο δόξης λαμπρό.

Αυτός που δεν είχε να φοβηθεί τίποτα πάντως, ήταν ο Αλέξης Τσίπρας και ο ΣΥΡΙΖΑ. Κάποιοι άλλοι έκαναν πως δεν άκουσαν και άρχισαν τα διαδικαστικά τερτίπια. Τώρα να μην τα λέω, γιατί κουράζουν κιόλας.

Θέλω ακόμη - για να συνεννοούμαστε - να δούμε πώς φαντάζεται την ανάπτυξη η Νέα Δημοκρατία. Θυμάμαι, αβίαστα, μίλαγε για 4% κάποια στιγμή. Το ξέχασε, το πήγε στο 3%. Το ξέχασε και αυτό και πήγε στο 2,8%, το οποίο το υποστηρίζει και σήμερα.

Δεν συμμερίζεται, όμως, κανένας παγκόσμιος οργανισμός αυτήν την αισιοδοξία. Εγώ της το εύχομαι να της βγει, 2,3%, 2,2%, 2,1% ο ΟΟΣΑ, η Κομισιόν, το ΔΝΤ. Και ξέρετε, εάν δεν βγει, γιατί βασίζεται και εκεί πατάει για αυτά που εξαγγέλλει, δεν μπορεί να πραγματοποιήσει πολλά από αυτά που έχει ήδη υποσχεθεί.

Εδώ, θέλω να ξαναβάλω ένα θέμα. Τα πρωτογενή πλεονάσματα είναι απαγορευτικά για τέτοιου είδους ανάπτυξη. Το ξέρουν όλοι. Πιστεύω ότι το έχουν καταλάβει όλοι σε αυτή την αίθουσα και δεν ξέρω γιατί επιμένει, πραγματικά, αν μπορεί να τα κατεβάσει. Και να μην δανείζει 880 εκατομμύρια ευρώ - το έχει το «μαξιλάρι» - θα μπορούσε να το κάνει.

Καταρχήν, θεωρώ ότι ο Προϋπολογισμός είναι κορυφαία στιγμή του Κοινοβουλευτισμού. Είναι μεγάλη ιστορία. Και θέλω να θυμίσω τα εξής. Άκουγα συνέχεια «απόφαση του Συμβουλίου της Επικρατείας, για τα αναδρομικά των συνταξιούχων» και πάει λέγοντας. Στο προσχέδιο του Προϋπολογισμού, θα παρακαλούσα να μου βρει κάποιος κάτι να αναφέρεται σε αυτά τα αναδρομικά. Δεν υπάρχει ούτε λέξη. Καταρχήν δεν μου αρέσουν τα νούμερα και νομίζω ενοχλούν και τον κόσμο, αλλά είναι μερικά πρακτικά πράγματα. Αναδρομικά, λοιπόν, των συνταξιούχων δεν υπάρχουν σ' αυτό το προσχέδιο, ακόμα. Οι συνταξιούχοι είναι μεγάλο κομμάτι του ελληνικού λαού, 192 εκατομμύρια ευρώ για όσους δεν έχουν καταλάβει, θα μειωθεί η συνταξιοδοτική δαπάνη. Τα 121 εκατομμύρια ευρώ είναι για τις κύριες και τα 71 εκατομμύρια ευρώ για τις επικουρικές. Περικόπτουν 52 εκατομμύρια ευρώ από το επίδομα ενοικίου. Οι δημόσιες επενδύσεις είναι μειωμένες. Το θαύμα της Σουηδίας επί Πάλμε και Ερλάντερ οφειλόταν στις δημόσιες επενδύσεις. Αυτοί οι δύο ηγέτες, που έγραψαν ιστορία τότε στη Σουηδία, είχαν επενδύσει πάρα πολύ στην Υγεία, στην Παιδεία, στην Πρόνοια και είχαν βάλλει κανόνες στην ιδιωτική πρωτοβουλία. Θα μπορούσα να μιλάω ώρες ολόκληρες για το «σουηδικό θαύμα» και για το προσωπικό παράδειγμα αυτών των δύο ηγετών.

Αντίθετα, εδώ με εμάς τι βλέπουμε; Ποια ιδιωτική πρωτοβουλία; Όταν η Financial Times, το ιερό του καπιταλισμού, αναγκάζονται και γράφουν δισέλιδα άρθρα γι' αυτό που έκαναν με τους τραπεζίτες. Εδώ αξίζει να κάνω μια παρένθεση και να θυμίσω μερικά πράγματα. Η ανακεφαλαιοποίηση των τραπεζών έγινε τρεις φορές από χρήματα όλων των Ελλήνων. Δεν διαχειρίζονται δικά τους χρήματα ούτε περιουσιακά τους στοιχεία οι τραπεζίτες και μου είναι αδιάφορο εάν ήθελε να διατηρήσει ένας τραπεζίτης τη θέση του, επειδή τον πήρε ο υπουργός τηλέφωνο και του λέει, «τι δίνεις; Εκεί δεν δίνεις, εκεί δίνεις». Ξέρουμε όλοι -και έχω μπροστά μου την Die Welt και όποιος αμφιβάλλει μπορώ να του τη δώσω- πώς έφυγαν από τη Χώρα σε offshore, σε περίεργους οικονομικούς παραδείσους, σε τράπεζες κ.λπ. γύρω στα 800 δισεκατομμύρια ευρώ.

Αυτοί οι άνθρωποι κυβερνούσαν τη Χώρα 40 χρόνια. Αφήνω τα 320 δις ευρώ, το δημόσιο χρέος και λέω, δεν ξανάγινε πουθενά στον κόσμο. Οι τραπεζίτες της Lehman Brothers είναι ακόμη στη φυλακή, σαπίζουν και έτσι έπρεπε να γίνει. Αφήνω τα υπόλοιπα, το 1,2 δις ευρώ που ήταν κατασχεμένοι λογαριασμοί για ξέπλυμα μαύρου χρήματος, που δεν τα έκανε καμία δημόσια υπηρεσία, τα έκανε η Αρχή για το ξέπλυμα του μαύρου χρήματος. Άκουσα τον Κυριάκο Μητσοτάκη να λέει, μία δημόσια Αρχή. Ποια είναι η δημόσια Αρχή; Μια ανεξάρτητη Αρχή. Και απαλλάσσει, δίνει ασυλία στους τραπεζίτες; Απίστευτο πράγμα, δεν έχει ξαναγίνει πουθενά και ποτέ. Αν υπάρχει παράδειγμα, περιμένω να μου το πει κάποιος. Και όμως έγινε και αυτό σε εμάς.

Τα λέω όλα αυτά γιατί έχουν σχέση με την οικονομία. Και φτάσαμε βέβαια στην παθητική δωροδοκία, για την οποία είναι νομίζω 25 Φεβρουαρίου του 2019, που ο Αντιπρόεδρος της Κυβέρνησης σας λέει, όποιος τολμήσει και ασχοληθεί με την παθητική δωροδοκία είναι παράνομο να το κάνει, θα τον μηνύσω. Απειλούσε θεούς και δαίμονες. Δικαίωμά του, είναι αναφαίρετο δικαίωμα του καθενός να λέει ό,τι θέλει. Κρίνεται, όμως, γι' αυτό το πράγμα.

Άκουσα πάρα πολλούς συναδέλφους εδώ με άνεση φοβερή, υπάρχει γραμμή όσοι δεν ανήκουν στη Ν.Δ. και στο ΣΥΡΙΖΑ, να λένε ότι τα ίδια περίπου κάνουμε. Όχι δεν κάνουμε τα ίδια. Δεν κάνουμε καθόλου τα ίδια. Ξαναλέω, αν υπήρχε πραγματικά κάποιος που μπλέκεται σε οτιδήποτε και έχει σχέση, ιδού πεδίο δόξης λαμπρό, να περάσετε αυτή τη συνταγματική τροπολογία, την ερμηνευτική και να πιάσουμε και αυτούς που κυβέρνησαν τα 4,5 χρόνια. Το ξέρετε καλά ότι κανένας από μας δεν ακούμπησε τίποτα, ούτε μισό ευρώ. Λάθη κάναμε, αυτό δεν το κάναμε όμως. Και γι' αυτό, με διάφορες δικαιολογίες ξεφύγατε και δεν το ψηφίσατε. Δικαίωμά σας. Κρίνεστε.

Θέλω όμως να θυμίσω για μερικούς συναδέλφους που λένε ότι όλα είναι ίδια. Όχι δεν είναι όλα ίδια. Δεν είναι καθόλου όλα ίδια. Ξαναλέω δεν είμαι θιασώτης των οικονομικών πολύ, αλλά παρόλα αυτά είμαι υποχρεωμένος, γιατί είναι μια επιχειρηματολογία που δεν μπορεί κανείς να την αμφισβητήσει. Έχω μπροστά μου μερικά στοιχεία που δείχνουν πώς συμπεριφέρθηκε στο φτωχότερο 10% ο ΣΥΡΙΖΑ και στο πλουσιότερο 10%. Νομίζω ότι είναι χειροπιαστά και δεν μπορεί να τα αμφισβητήσει κανένας. Και εξηγούμαι. Είναι γύρω στα 70 ευρώ, τόσο είναι, το κέρδος που σήμερα εξασφαλίζει με αυτό το προσχέδιο Προϋπολογισμού η Κυβέρνηση στις φτωχότερες τάξεις. Και την ίδια στιγμή, είναι πέντε φορές μεγαλύτερο στους ανθρώπους που έχουν χρήματα.

Καταρχήν, θέλω να αναφερθώ σε ένα παράδειγμα. Ξέρετε ότι γύρω στις 8.036 ευρώ είναι το αφορολόγητο. Στα χαρτιά λέτε ότι δεν το μειώνετε. Πέρα από τις αντικειμενικές αξίες - το αφήνω αυτό- υποχρεώνετε τους πολίτες το 30% να είναι ηλεκτρονικά γραμμένο. Πού; Πώς; Κάποιος που παίρνει 10.000 ευρώ και δεν του πιάνει το ενοίκιο, δεν του πιάνει τίποτα… Το μειώνετε το αφορολόγητο. Δηλαδή, τους ανθρώπους που είναι αδύναμοι δεν τους υπολογίζετε.

Αντίθετα, σε μια επιχείρηση - έτσι για να λέμε τα πράγματα με το όνομά τους- μειώσατε το 28% στο 24%. Καλά κάνατε. Όταν το 90% των επιχειρήσεων ξέρουμε ότι έχουν είσπραξη - τουλάχιστον αυτό λένε- 5000 ευρώ, τίποτα. Έχει νόημα αυτό το 4% που κάνετε και το μειώνετε στις μεγάλες επιχειρήσεις. Το αφορολόγητο δεν μειώνεται, αντικειμενικές αξίες παίζουν και μπορεί να το πληρώσουν από αλλού και θέλω να πω το εξής : δύο κινήσεις που για μένα ήταν καθοριστικές. Και εξηγούμαι. Ήταν δύο κινήσεις, εκ των οποίων, η μία ήταν ότι διαθέσατε 700 εκατομμύρια ευρώ, πέρα από το ότι δεν μειώσατε το πλεόνασμα σε αυτήν την κατηγορία επιχειρηματιών. Δεν είναι κακό. Νομίζω όμως, ότι αν πάσχει αυτή η Χώρα και το ξέρετε πάρα πολύ καλά, κάτω από το όριο της φτώχειας αυτή τη στιγμή, είναι το μεγαλύτερο κομμάτι των Ελλήνων πολιτών, οι οποίοι ζουν με 300, 400, 500 ευρώ.

Χαιρετίζω εγώ - προσέξτε, δεν είμαι προκατειλημμένος - το ελάχιστο εγγυημένο εισόδημα που κάνατε που έρχεται σαν το κοινωνικό επίδομα αλληλεγγύης. Δεν γκρινιάζω γι' αυτό. Το θεωρώ σωστό. Μπορεί να είναι ψίχουλα, αλλά το θεωρώ σωστό. Ωστόσο, είστε οι ίδιοι άνθρωποι που αυτές τις κατηγορίες ανθρώπων, όταν τους τελειώσατε τις εργασιακές σχέσεις, τους φέρατε στο απροχώρητο, δεν υπάρχουν συλλογικές συμβάσεις, το ξέρετε πάρα πολύ καλά. Ξέρετε πολύ καλά ότι ο επιχειρηματίας όταν δηλώσει ότι δεν πάει καλά, δεν υπόκειται σε κανέναν έλεγχο και στην ουσία ένα μεγάλο κομμάτι εργαζομένων τους έχετε σε καθεστώς ομηρίας στα εργασιακά.

Δεν θέλω να καταχραστώ άλλο το χρόνο σας. Εύχομαι να σας βγει ο Προϋπολογισμός. Μακάρι να βγει το 2,8% για τη Χώρα γιατί δεν είναι κακό πράγμα. Μακάρι να βγει, το εύχομαι, ειλικρινά σας το λέω. Ωστόσο, θα σας ακολουθεί πάντα - γιατί νομίζω ότι δεν μπορείτε να κρυφτείτε πια - το ένα δισεκατομμύριο διακόσια εκατομμύρια ευρώ που ήταν κατασχεμένα για ανθρώπους όπως ο κ. Φρουζής. Είναι κρίμα για μένα, να βλέπω ένα κόμμα που έχει γράψει ιστορία να στοιχίζεται πίσω από έναν άνθρωπο που η αξιοπιστία του είναι στο ναδίρ, για να μιλάω ευγενική γλώσσα. Είναι κρίμα όταν χαρίζετε στους ανθρώπους που πτώχευσαν τη Χώρα, στην κυριολεξία την πτώχευσαν, τρεις ανακεφαλαιοποιήσεις και τους έχετε σε καθεστώς ασυλίας και το αφήνετε το αυτεπάγγελτα κατ’ έγκληση. Κατ’ έγκληση δηλαδή; Να καταγγείλω εγώ το ίδιο μου τον εαυτό. Δεν γίνονται αυτά τα πράγματα. Και όταν στο άρθρο 86 είχατε τη μοναδική ευκαιρία να ξεκαθαριστεί το τοπίο για τη Χώρα, όχι για το κόμμα σας, για όλα τα κόμματα, δεν το κάνατε. Η αξιοπιστία σας είναι στο ναδίρ. Εγώ σας εύχομαι το καλύτερο. Ευχαριστώ πολύ.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής) :** Ευχαριστούμε τον κ. Παπαχριστόπουλο.

 Το λόγο έχει ο κ. Γεώργιος Αρβανιτίδης, Ειδικός Εισηγητής του Κινήματος Αλλαγής.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Εισηγητής του Κινήματος Αλλαγής):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, έχουμε μπροστά μας το τελικό κείμενο του Προϋπολογισμού για το 2020. Ένας Προϋπολογισμός, βάσει του οποίου η ΝΔ ήδη, από την περίοδο που ήταν αντιπολίτευση ισχυριζόταν ότι με αυτόν θα έρθουν «όλα δεξιά» για την Ελλάδα και την κοινωνία. Και μπορεί να συνηθίζουμε να λέμε «όλα δεξιά», για να υποδηλώσουμε ότι όλα πάνε καλά. Πλην όμως, στην προκειμένη περίπτωση, φαίνεται πως, τελικά, αυτά που θα έρθουν θα είναι ως επί το πλείστον «α-δέξια και αντιλαϊκά». Γιατί ο Προϋπολογισμός που φέρνετε υπονομεύει την ανάπτυξη, καθώς:

* δεν είναι κοινωνικά δίκαιος,
* δεν έχει αναπτυξιακό πρόσημο,
* δε στηρίζει τα μικρομεσαία εισοδηματικά στρώματα,
* δεν προωθεί τις δημόσιες επενδύσεις,
* δε στοχεύει σε ρεαλιστική συγκράτηση των δαπανών,
* δεν υποστηρίζει τις ευάλωτες κοινωνικές ομάδες, όπως ΑμεΑ και συνταξιούχους,
* δε φέρνει φοροελαφρύνσεις ούτε στα νοικοκυριά ούτε στους επαγγελματίες και στις μικρομεσαίες επιχειρήσεις,
* δε βασίζεται σε ολοκληρωμένο σχέδιο στρατηγικής και επιχειρησιακής ετοιμότητας.

Με λίγα λόγια, ο Προϋπολογισμός του 2020 στηρίζεται σε εικασίες, ουτοπίες, αναχώματα και μεγάλες προσδοκίες. Διαβάζοντας προσεκτικά κάποιος τα δεδομένα που περιλαμβάνει, θα διαπιστώσει ότι είναι αμφίβολα τα αποτελέσματα που το οικονομικό επιτελείο προσδοκά… Και τελικά, δεν είναι τόσο εύκολη η έξοδος της οικονομίας στο ξέφωτο, όπως είπε ο κ. Σταϊκούρας μετά την κατάθεση του Προϋπολογισμού στη Βουλή.

Συγκεκριμένα, έχουμε να αντιμετωπίσουμε τις προβλέψεις για την υποτονικότητα της πορείας της παγκόσμιας ανάπτυξης, που προβλέπεται φθίνουσα για το 2020, στο 3,4%, ενώ το 2018 ήταν 3,6%, όπως αναφέρεται σχετικώς στην Εισηγητική Έκθεση στη σελ. 13. Σύμφωνα, λοιπόν, με την Εισηγητική Έκθεση, διαπιστώνουμε ότι ήδη οι προοπτικές για το 2019 έχουν αναθεωρηθεί προς τα κάτω κατά 0,2% και για το 2020 κατά 0,1%.

Επίσης, υπάρχουν προ των πυλών προβλήματα όπως η δημογραφική γήρανση, η χαμηλή συνολική παραγωγικότητα, η υποχώρηση της παγκόσμιας ζήτησης, η εξακολουθούμενη , έστω και μικρότερη , αβεβαιότητα σε σχέση με το Brexit και η κλιμάκωση των μεταναστευτικών ροών. Αυτά, μπορεί να αποτελέσουν τροχοπέδη στην οικονομική ανάπτυξη της ζώνης του ευρώ, γεγονός που θα συμπαρασύρει εκ των πραγμάτων και την Ελληνική οικονομία. Επίσης, παράγοντες κινδύνου όπως η κλιματική αλλαγή, η χαμηλή παραγωγικότητα και άλλα βρίσκονται ψηλά, δυστυχώς, στη λίστα των αρνητικών παραγόντων που μπορούν να επηρεάσουν και να επιβραδύνουν την προβλεπόμενη ανάκαμψη, εάν δεν αντιμετωπιστούν.

Μεγάλο πρόβλημα εξακολουθεί να είναι το θέμα με τα «κόκκινα δάνεια» για την οικονομία. Και εδώ, να πούμε ότι το σχέδιο «ΗΡΑΚΛΗΣ» δεν φαίνεται να είναι τόσο ρωμαλέο για να αναχαιτίσει τις χρόνιες συνέπειες που έχουν επιφέρει στην Ελληνική τραπεζική και στην οικονομία. Θέμα που τόνισε και ο Διοικητής της Τράπεζας της Ελλάδος στις 22/11/2019, αναφέροντας ότι το σχέδιο «ΗΡΑΚΛΗΣ» είναι μεν θετικό, όμως αντιμετωπίζει μόνο το 40% των μη εξυπηρετούμενων δανείων. Για αυτό και χρειάζεται να εξεταστούν και άλλα σχήματα, όπως αυτό που έχουν επεξεργαστεί οι υπηρεσίες της Τράπεζας της Ελλάδος.

Άλλη μια αρνητική παράμετρος είναι το πρόβλημα της αποεπένδυσης των προηγούμενων ετών, που επιδείνωσε την παραγωγικότητα και τη μείωση του δυνητικού ΑΕΠ. Και επ’ αυτού, δεν βλέπουμε να έχετε κάποια πρόβλεψη, ώστε να μπορέσει να αντιστραφεί το αρνητικό κλίμα. Ιδίως για το θέμα της αποεπένδυσης της ελληνικής οικονομίας, θα αναφερθώ σε μια πρόσφατη τοποθέτηση του κ. Λιαργκόβα, του νυν προέδρου του Κέντρου Προγραμματισμού και Οικονομικών Ερευνών (ΚΕΠΕ) και πρώην επικεφαλής του Γραφείου Προϋπολογισμού του Κράτους στη Βουλή, αναφορικά με τον Προϋπολογισμό και τις αγκυλώσεις του. Είπε λοιπόν ότι, ο τερματισμός της υπερφορολόγησης και της αποεπένδυσης της ελληνικής οικονομίας θα σηματοδοτήσει μια νέα οικονομική πολιτική με λιγότερη λιτότητα και περισσότερη ανάπτυξη. Τόνισε, όμως, ταυτόχρονα ότι «είναι αλήθεια ότι οι στόχοι των πρωτογενών πλεονασμάτων δεν έχουν αλλάξει ακόμη», μένοντας στη θετική εκτίμηση ότι, έστω η εξάλειψη των υπερβάσεων αυτών είναι το πρώτο βήμα για τη διεκδίκηση της μείωσης των ίδιων των στόχων, κάτι που αποτελεί προϋπόθεση για την επιτάχυνση της ανάπτυξης της ελληνικής οικονομίας.

Εμείς όμως, τελικά, εξακολουθούμε να είμαστε αντιμέτωποι με το θέμα τόσο της υπερφορολόγησης όσο και της αποεπένδυσης, λόγω της διατήρησης των υψηλών πρωτογενών πλεονασμάτων.

Αφού η εκτίμησή σας περί της αναστροφής του επενδυτικού κλίματος δεν μπορεί να αντισταθμίσει ούτε να ξεπεράσει κινδύνους και αρνητικούς παράγοντες, όπως οι διεθνείς δείκτες αξιολόγησης του επιχειρηματικού περιβάλλοντος, που κατατάσσουν την Ελλάδα πολύ χαμηλά, ως προς την ευκολία του επιχειρείν.

Συγκεκριμένα, η Χώρα μας έρχεται ουραγός για το 2020, μόλις στην 79η θέση έναντι 190 χωρών. Άλλος ένας ανασταλτικός αναπτυξιακός παράγοντας είναι η τάση ρυθμού ανάπτυξης της ελληνικής οικονομίας. Αυτή, αν και είναι κατά 0,8% μεγαλύτερη της Ευρωζώνης, δεν φαίνεται ότι μπορεί να αντιμετωπίσει άλλες αρνητικές διαστάσεις όπως η πληθυσμιακή τάση και το πολύ υψηλό ποσοστό μακροχρόνιας ανεργίας. Αυτοί οι δύο υποπαράγοντες οδηγούν σε μετριοπαθείς εκτιμήσεις για το μελλοντικό δυνητικό προϊόν, που επηρεάζεται και από τα πολύ υψηλά πρωτογενή πλεονάσματα και τις καθυστερήσεις στην υλοποίηση των διαρθρωτικών μεταρρυθμίσεων.

Τα προβλήματα όμως δεν τελειώνουν εδώ, καθώς έχουμε και τα θέματα της ανεργίας, της αδήλωτης εργασίας και γενικά της προβληματικής εργασιακής πολιτικής των προηγούμενων ετών, λόγω των μειώσεων μισθών, έλλειψης κινήτρων παραγωγικότητας, κλπ. Αποκορύφωμα, λοιπόν, αυτών των παθογενειών είναι ότι βλέπουμε μέσα στην Εισηγητική Έκθεση διαπιστώσεις ότι το 2020 θα έχουμε να αντιμετωπίσουμε φαινόμενα όπως η χαμηλή συμμετοχή των γυναικών στην αγορά εργασίας.

Όλα αυτά, αποδεικνύουν ότι δεν υπάρχει στρατηγικός σχεδιασμός στον Προϋπολογισμό για το 2020 ως προς τα προβλήματα που είναι υπαρκτά, αλλά η Κυβέρνηση προτιμά να τα βάλει «κάτω από το χαλί». Αυτή η τακτική εφησυχασμού προφανώς εξυπηρετεί την Κυβέρνηση, αφού στρατηγικά κερδίζει χρόνο και βρίσκει ευκαιρία για μικροπολιτικές αναφορές στο παρελθόν. Μάλιστα, τονίζετε συνέχεια την τεράστια δυστοκία της Κυβέρνησης ΣΥΡΙΖΑ -ΑΝΕΛ στα θέματα εκτίμησης ρυθμών μεγέθυνσης της ελληνικής οικονομίας, που τα υπερεκτιμούσε συστηματικά στους Προϋπολογισμούς 2017 – 2019, σελ. 24 της Εισηγητικής Έκθεσης.

Ταυτόχρονα, όμως, αναλύοντας λίγο πιο ουσιαστικά τις προθέσεις και τα έως τώρα έργα, αλλά και τις υποσχέσεις για το 2020 που δίνει η Κυβέρνηση μέσα από τον Προϋπολογισμό, εύκολα διαπιστώνει κανείς τον φόβο της για τους «*κινδύνους για την ευόδωση των εκτιμώμενων μακροοικονομικών προοπτικών*» στο εξωτερικό περιβάλλον. Αυτό, γιατί ήδη από το 2019 καταγράφονται δυσμενείς εξελίξεις, οι οποίες, σε συνάρτηση με τις προς τα κάτω αναθεωρημένες προβλέψεις για την παγκόσμια οικονομία, είναι πιθανόν να επιφέρουν απώλειες στο ρυθμό επιτάχυνσης ανάπτυξης της Ελλάδας.

Μέσα στους εξωγενείς παράγοντες, πρώτος και βασικός παράγων είναι για τη Χώρα μας το προσφυγικό, το οποίο η Κυβέρνηση το παρουσιάζει ως «εξωγενές ενδεχόμενο, η πραγματοποίηση του οποίου θα μπορούσε να μετριάσει την προβλεπόμενη ανάπτυξη». Όμως, τα πράγματα δεν είναι τόσο απλά, αφού αποτελεί έναν από τους πλέον βασικούς ανασταλτικούς παράγοντες για την ελληνική οικονομική πραγματικότητα. Ιδίως αν αναλογιστούμε την τροπή που έχει πάρει για την Ελλάδα το προσφυγικό, τότε εύκολα καταλαβαίνουμε ότι αποτελεί σοβαρό κίνδυνο ματαίωσης των προβλέψεων της Κυβέρνησης. Το δε συμπέρασμα ότι, «*οι νέες επεκτατικές δημοσιονομικές παρεμβάσεις αναμένεται να δράσουν ως ανάχωμα για τους εξωτερικούς κινδύνους της οικονομίας*», όπως ανακοινώσατε για την ελληνική οικονομία το καλοκαίρι, σελ. 35 της Εισηγητικής Έκθεσης, θα σας πω μόνον ότι τουλάχιστον με προβληματίζει να διαβάζω ότι εκεί καταλήγει ο Υπουργός Οικονομικών. Φαίνεται ότι, τελικώς, έτσι οραματίζεται ο κ. Υπουργός, με αναχώματα, την οικονομική και αναπτυξιακή ανάκαμψη της Χώρας μας. Με αναχώματα, όμως, δεν έρχεται η στοχευμένη ανάκαμψη ούτε η ουσιαστική στήριξη της αγοράς, των εργαζομένων, της κοινωνίας, της Χώρας τελικώς.

Συμπερασματικά, λοιπόν, φαίνεται ότι υφίστανται πολλοί ανασταλτικοί παράγοντες, που δείχνουν ότι πρόκειται για προϋπολογισμό υπερφιλόδοξων προβλέψεων και ψευδεπίγραφων προσδοκιών ανάπτυξης και ανάκαμψης της ελληνικής οικονομίας. Ο ίδιος ο Προϋπολογισμός του 2020, σύμφωνα με τα στοιχεία του, είναι αντιαναπτυξιακός και κοινωνικά άδικος, με θύματά του κυρίως τα μικρομεσαία εισοδηματικά στρώματα και τα χαμηλά εισοδήματα. Ως προς την 13η σύνταξη για το 2020, πάει στο καλάθι των αχρήστων. Ο κ. Υφυπουργός, ο κ. Σκυλακάκης, δήλωσε πως, «*υπάρχει στον προϋπολογισμό το σχετικό κονδύλι, αλλά δεν ξέρουμε ακόμα πώς θα χρησιμοποιηθεί, έχουμε μπροστά μας και τη μεταρρύθμιση του ασφαλιστικού. Αυτή τη στιγμή δεν ξέρουμε πόσα είναι τα χρήματα που προβλέπονται για τα αναδρομικά*». Όσο για το ποσό που τυχόν θα διατεθεί για το μέρισμα το 2019, αυτό θα ανακοινωθεί από τον Πρωθυπουργό, αφού πρώτα δει τον λογαριασμό και τα έσοδα του Νοεμβρίου.

Αναφορικά με το επίδομα ενοικίου, κόβονται 52 εκατομμύρια ευρώ μέσω της αύξησης του υποχρεωτικού χρόνου διαμονής στην Ελλάδα από τα 5 στα 10 τελευταία χρόνια. Δηλαδή, από 366 εκατομμύρια ευρώ που ήταν το 2019, θα μειωθεί στα 314 εκατομμύρια ευρώ το 2020, ενώ 123 εκατομμύρια ευρώ πάνε στην κάλυψη του επιδόματος των 2.000 ευρώ για κάθε παιδί που γεννιέται στην Ελλάδα. Προφανώς γνωρίζετε ότι με τα 123 εκατομμύρια ευρώ που προβλέπετε, δεν μπορούν να καλυφτούν στο 90% οι γεννήσεις παιδιών του 2020, αφού το 2018 είχαμε 86.440 γεννήσεις, ήτοι το επίδομα φτάνει στενά για το 71% των οικογενειών.

Εξετάζοντας τις δημόσιες επενδύσεις, οι προβλέψεις και εδώ είναι αμφίβολες, αφού υπάρχει πρόβλημα λόγω του ότι κάθε χρόνο μένουν ανεκτέλεστες σε ποσοστό τουλάχιστον 10%, για να εξυπηρετηθούν τα υψηλά πρωτογενή πλεονάσματα.

Σε σχέση με τις προβλέψεις για την Υγεία, βλέπουμε την «κατρακύλα» των δαπανών, με μεγαλύτερη εκείνη της χρηματοδότησης των δημόσιων νοσοκομείων, αλλά και της Πρωτοβάθμιας Φροντίδας Υγείας. Εδώ, τα πραγματικά στοιχεία δείχνουν ότι για το 2020 μειώνεται κατά επιπλέον 37 εκατομμύρια ευρώ η χρηματοδότηση των νοσοκομείων σε σύγκριση με το 2019, που και πέρυσι η συγκεκριμένη χρηματοδότηση είχε μειωθεί κατά 65 εκατομμύρια ευρώ σε σχέση με το 2018. Άρα, μιλάμε ότι σε 2 χρόνια έχουμε μείωση κονδυλίων άνω των 100 εκατομμυρίων ευρώ στην Υγεία.

Άλλο ένα αρνητικό δεδομένο του Προϋπολογισμού, αφορά τα προγράμματα απασχόλησης. Εδώ, έχουμε κονδύλια μειωμένα κατά 75 εκατομμύρια ευρώ σε σχέση με το 2019 για τον Προϋπολογισμό του ΟΑΕΔ. Συγκεκριμένα, το ισοζύγιο του Οργανισμού Απασχόλησης Εργατικού Δυναμικού (ΟΑΕΔ) για το 2020 εκτιμάται να ανέλθει σε πλεόνασμα ύψους 470 εκατομμυρίων ευρώ, μειωμένο κατά 41 εκατομμύρια ευρώ σε σχέση με τις εκτιμήσεις του 2019. Και μετά λέτε ότι θα μειωθεί η ανεργία…

Σε σχέση με τον πολύπαθο τομέα της Παιδείας, έχουμε και εδώ περικοπές στον Προϋπολογισμό, αφού δεν προβλέπεται κονδύλι για μόνιμους διορισμούς εκπαιδευτικών το 2020. Επομένως, συνεχίζετε την ομηρία των αναπληρωτών! Αλήθεια, με ποιον τρόπο θα μπορέσει η Υπουργός Παιδείας να καταστήσει την Παιδεία «όχημα ανάπτυξης», όπως συνηθίζει να λέει η ίδια, όταν ο Προϋπολογισμός μειώνεται και όταν δεν υπάρχει μέριμνα για τη στελέχωση του δημόσιου εκπαιδευτικού συστήματος.

Και πάμε να δούμε τι συμβαίνει και με τα προνοιακά επιδόματα. Δυστυχώς, έχουμε και εδώ μείωση της δαπάνης που προκύπτει σχεδόν για όλα τα είδη επιδομάτων, πλην του Κοινωνικού Εισοδήματος Αλληλεγγύης -ΚΕΑ. Συγκεκριμένα, έχουμε μειώσεις στα προνοιακά επιδόματα για ΑμεΑ, κατά 173 εκατομμύρια ευρώ, δηλαδή πάνε στα 740 εκατομμύρια ευρώ το 2020 έναντι δαπάνης 913 εκατομμυρίων ευρώ το 2019. Επίσης, μειώνονται και τα οικογενειακά επιδόματα κατά 139 εκατομμύρια ευρώ, αφού πάνε στα 961 εκατομμύρια ευρώ το 2020 έναντι δαπάνης 1,1 δισεκατομμυρίων ευρώ το 2019.

Την ίδια φθίνουσα πορεία βλέπουμε και στις προβλέψεις της συνταξιοδοτικής δαπάνης, όπου έχουμε μείωση προβλέψεων κατά 192 εκατομμύρια ευρώ, εκ των οποίων 121 εκατομμύρια ευρώ για κύριες συντάξεις και 71 εκατομμύρια ευρώ για επικουρικές.

Όσον αφορά τα ληξιπρόθεσμα, είδαμε το εξής οξύμωρο:

Ο κ. Σταϊκούρας στην τοποθέτησή του για τον Προϋπολογισμό, επαίρεται ότι περίπου 600.000 πολίτες αξιοποιούν τη ρύθμιση οφειλών των ιδιωτών προς την εφορία. Όμως, με βάση στοιχεία της Ανεξάρτητης Αρχής Δημοσίων Εσόδων (ΑΑΔΕ), από τον Μάιο, που ψηφίστηκε η ρύθμιση, έως τον Σεπτέμβριο, το συνολικό σωρευτικό ληξιπρόθεσμο χρέος, χωρίς τα χαρακτηρισμένα ως ανεπίδεκτα είσπραξης, φαίνεται απλά να σταθεροποιήθηκε στα 85,7 εκατομμύρια ευρώ περίπου. Έτσι, το συνολικό ληξιπρόθεσμο χρέος κυμάνθηκε στα 104,9 εκατομμύρια ευρώ, που το 2018 κυμαινόταν στα 104,3 εκατομμύρια ευρώ, ενώ κυμαινόταν περίπου στα 73 εκατομμύρια ευρώ στο τέλος του 2014. Οι οφειλέτες από αναγκαστικά μέτρα εκτέλεσης τον Σεπτέμβριο του 2019 ήταν 1,23 εκατομμύρια ευρώ περίπου, ενώ στο τέλος του 2018 κυμαίνονταν 1,16 εκατομμύρια ευρώ, σημειώνω ότι στα τέλη του 2014 ήταν μόλις 695.074 ευρώ.

Σε σχέση με τα παραπάνω, αναφέρομαι και στα στοιχεία από την 3η τριμηνιαία έκθεση προόδου έτους 2019 του Κέντρου Είσπραξης Ασφαλιστικών Οφειλών (ΚΕΑΟ), τα οποία δείχνουν ότι στο τέλος Σεπτεμβρίου το ληξιπρόθεσμο χρέος προς τα Ασφαλιστικά Ταμεία που έχει ενταχθεί στο ΚΕΑΟ είναι πλέον 35,5 εκατομμύρια ευρώ, ενώ ήταν 34,7 εκατομμύρια ευρώ στο τέλος του 2018 και κυμαίνονταν σχεδόν στα 11,5 εκατομμύρια ευρώ στο τέλος του 2014. Οι δε οφειλέτες ήταν 1,9 εκατομμύρια περίπου τον Σεπτέμβριο, ενώ στο τέλος του 2018 ήταν 1,67 εκατομμύρια και μόλις 220.615 στα τέλη του 2014.

Η μείωση των δαπανών και η προβλεπόμενη αύξηση των εσόδων συμβάλλουν στη μείωση της κρατικής επιχορήγησης κατά 475 εκατομμύρια ευρώ, γεγονός το οποίο επιβεβαιώνει ακόμη μια φορά ότι καμία πρόβλεψη δεν υπάρχει για την καταβολή αναδρομικών που έχει εκδικάσει το Συμβούλιο της Επικρατείας. Όσον αφορά την Πρωτοβάθμια Φροντίδα Υγείας, η μείωση είναι 4 - 4,5 εκατομμύρια ευρώ, ενώ η χρηματοδότηση προς τον ΕΟΠΥΥ παραμένει σταθερή σε σχέση με το 2019. Παράλληλα και η επιχορήγηση των νοσοκομείων περικόπτεται περαιτέρω κατά 34 εκατομμύρια ευρώ σε σχέση με την εκτέλεση του 2019.

Σημειώνεται ότι και ο Προϋπολογισμός του 2019 προέβλεπε σημαντική μείωση της τάξης των 65 εκατομμυρίων ευρώ σε σχέση με την εκτέλεση του 2018, η οποία όμως αντισταθμιζόταν μερικώς από την επιχορήγηση της Πρωτοβάθμιας Φροντίδας Υγείας κατά 48 εκατομμύρια ευρώ, που για το 2019 μένει σταθερή.

Το Υπερταμείο για την Υγεία, ωστόσο θα χρηματοδοτηθεί με επιπλέον 80-85 εκατομμύρια ευρώ το 2020, ποσό που προκύπτει από τις αυξημένες ασφαλιστικές εισφορές με τις οποίες έχουν επιβαρυνθεί οι πολίτες. Ο Προϋπολογισμός που κατέθεσε η Κυβέρνηση προβλέπει τυπικά μια μικρή αύξηση των δημόσιων επενδύσεων, κατά 600 εκατομμύρια ευρώ σε σχέση με τη φετινή πρόβλεψη.

Αλλά αν λάβουμε υπόψη ότι από το φετινό Πρόγραμμα Δημοσίων Επενδύσεων , στο δεκάμηνο 800 εκατομμύρια ευρώ μένουν ανεκτέλεστα και προφανώς θα μείνουν ανεκτέλεστα μέχρι το τέλος του έτους, τότε αντιλαμβανόμαστε ότι πρόκειται για μια λογιστική μόνο αύξηση, που προφανώς θα χαθεί στη μαύρη τρύπα του πρωτογενούς πλεονάσματος. Αυτές όμως δεν μπορούν να αντισταθμιστούν από τις επιχειρούμενες ελαφρύνσεις στις επιχειρήσεις στη φορολογία εισοδήματός τους κατά 446 εκατομμύρια ευρώ.

Και για να βγουν τα νούμερα αυτά:

• Οι καταναλωτές θα επιβαρυνθούν με πρόσθετα 638 εκατομμύρια ευρώ ΦΠΑ και 88 εκατομμύρια ευρώ ειδικούς φόρους κατανάλωσης, και παρόλο που τον Μάϊο 2019 θεσμοθετήθηκε ένα πακέτο μείωσης του ΦΠΑ, με μειώσεις από το 24% στο 13% σε βασικά είδη διατροφής και στην εστίαση και από το 13% στο 6% στην ηλεκτρική ενέργεια, το φυσικό αέριο και την τηλεθέρμανση, που είχε κοστολογηθεί από το Γενικό Λογιστήριο του Κράτους σε 667 εκατομμύρια ευρώ για το 2020, τελικά δε θα δουν ρεαλιστικό όφελος στην τσέπη τους.

• Οι φορολογούμενοι θα πληρώσουν 323 εκατομμύρια ευρώ φόρο εισοδήματος και επιπλέον 84 εκατομμύρια ευρώ φόρους ακίνητης περιουσίας.

Η Κυβέρνηση της Νέας Δημοκρατίας αντιγράφει το ΣΥΡΙΖΑ σε όλα, ο Προϋπολογισμός του 2020 επεκτείνει τα δυσβάσταχτα έμμεσα φορολογικά βάρη που επέβαλαν οι ΣΥΡΙΖΑ - ΑΝΕΛ κυρίως στους μικρομεσαίους τα τελευταία 5 χρόνια. Για άλλη μια φορά, οι Έλληνες θα βρεθούν αντιμέτωποι με την ατολμία σας και την παντελή έλλειψη στρατηγικής.

Δεν έχετε όμως εντολή να λειτουργήσετε έτσι, δεν υποσχεθήκατε αυτά στον Ελληνικό λαό. Για αυτό οφείλετε να αναθεωρήσετε την οικονομική σας πολιτική και να παρουσιάσετε ένα ολοκληρωμένο πρόγραμμα για την πραγματική ανάπτυξη του τόπου και όχι απλά λογιστικές διευθετήσεις. Που τελικά, πλήττουν τους μικρομεσαίους και τα χαμηλά εισοδηματικά στρώματα.

Ευχαριστώ.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κ. Αρβανιτίδη. Τον λόγο έχει η κυρία Ιατρίδη.

 **ΤΣΑΜΠΙΚΑ (ΜΙΚΑ) ΙΑΤΡΙΔΗ (Ειδική Εισηγήτρια της Νέας Δημοκρατίας):** Ευχαριστώ πολύ. Θα ήθελα να ευχαριστήσω τους συναδέλφους, διότι, έχει ολοκληρωθεί πλέον ο κύκλος των Εισηγητών και των Ειδικών Εισηγητών. Θα ήθελα, τώρα που σχεδόν ολοκληρώθηκε η συνεδρίαση, να μου δώσετε τη δυνατότητα να συλλυπηθώ καταρχήν τις οικογένειες στο νησί της Ρόδου και της Κω, όπου χάθηκαν αγαπημένοι συνάνθρωποί μας. Μία κυρία πνίγηκε από τη θεομηνία μέσα στο σπίτι της στην Κω. Θα ήθελα να πω, παρουσία εδώ του Υπουργού, ότι πραγματικά τόσο η Περιφέρεια όσο και ο Δήμος Ρόδου, από την πρώτη στιγμή αντέδρασαν άμεσα. Έστειλαν αίτημα στον Γενικό Γραμματέα τον κ. Χαρδαλιά. Άμεσα η κυβέρνηση ανταποκρίθηκε. Στάθηκε δίπλα στους πληγέντες της βιβλικής αυτής καταστροφής, της οποίας μέχρι και τώρα αποτιμώνται οι ανυπολόγιστες ζημιές για το νησί της Ρόδου.

Ο κ. Χαρδαλιάς, από την πρώτη στιγμή κήρυξε το νησί σε κατάσταση έκτακτης ανάγκης. Βεβαίως, το επόμενο διάστημα, κ. Πρόεδρε και κ. Υπουργέ, θα ήθελα να δούμε και να συζητήσουμε τη δυνατότητα περαιτέρω ενίσχυσης και στήριξης των περιοχών που έχουν πληγεί από αυτήν τη θεομηνία. Η επόμενη μέρα βρίσκει το νησί της Ρόδου βαθύτατα πληγωμένο. Έχει κοπεί ουσιαστικά το νησί στα δύο, διότι, έχει πέσει η κεντρική γέφυρα της εθνικής οδού που συνδέει το ένα άκρο με το άλλο του νησιού.

Επομένως, θα ήθελα, να τονίσω και εγώ από εδώ την ανάγκη επιπλέον στήριξης των περιοχών αυτών, των δημοτικών διαμερισμάτων των πληγεισών περιοχών, με την αναστολή πληρωμής του Φ.Π.Α, του φόρου εισοδήματος, τις δόσεις του ΕΝΦΙΑ, να δούμε και ενδεχομένως, και τη δέσμευση συγκεκριμένων πιστώσεων για την επανακατασκευή της γέφυρας, η οποία έχει πέσει. Βεβαίως, και τα αντιπλημμυρικά έργα, τα οποία είναι απαραίτητα τόσο στη Ρόδο, αλλά και στα υπόλοιπα νησιά, τα οποία αντιμετώπισαν και φέτος, αλλά και πέρυσι παρόμοιες καταστάσεις.

Και πάλι ευχαριστώ πάρα πολύ, οι επιπτώσεις για εμάς ήταν τεράστιες, επηρεάζεται η καθημερινή μας ζωή και ενόψει και της τουριστικής περιόδου, θα πρέπει να το αντιμετωπίσουμε.

Ευχαριστώ πολύ.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε. Αγαπητή συνάδελφε, πιστεύω, ότι το Υπουργείο Οικονομικών πραγματικά θα δει και τη Ρόδο και τις υπόλοιπες πληγείσες περιοχές.

Κυρίες και κύριοι συνάδελφοι, θα ήθελα, να σας ενημερώσω, ότι σήμερα αναμένεται να κατατεθεί στη Βουλή το φορολογικό νομοσχέδιο. Εάν αυτό επιβεβαιωθεί ουσιαστικά μέχρι τέλος της εβδομάδος, θα πρέπει, να έλθει στην Επιτροπή μας για συζήτηση.

Σε αυτό το σημείο κυρίες και κύριοι συνάδελφοι λύεται η συνεδρίαση. Ευχαριστώ πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Βολουδάκης Μανούσος – Κωνσταντίνος, Βούλτεψη Σοφία, Δημοσχάκης Αναστάσιος, Ιατρίδη Τσαμπίκα (Μίκα), Καλογιάννης Στάυρος, Κελέτσης Σταύρος, Μακρή Ζωή (Ζέττα), Μπούγας Ιωάννης, Παπαδημητρίου Χαράλαμπος (Μπάμπης), Ρουσόπουλος Θεόδωρος (Θόδωρος), Σπανάκης Βασίλειος – Πέτρος, Μωραΐτης Αθανάσιος (Θάνος), Παπαδόπουλος Αθανάσιος, Παπαχριστόπουλος Αθανάσιος (Θανάσης), Συρμαλένιος Νικόλαος, Φλαμπουράρης Αλέξανδρος, Αρβανιτίδης Γεώργιος, Χήτας Κωνσταντίνος, Αρσένης Κρίτων – Ηλίας, Λογιάδης Γεώργιος.

Τέλος και περί ώρα 17:45 λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**